|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat Budapest Főváros VII. kerület Erzsébetváros Önkormányzata Képviselő-testületének parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendeletének módosítására – a díjból befolyt bevétel felhasználási lehetőségének bővítésére

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az előterjesztés a Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet (továbbiakban: Parkoló rendelet) módosítására tesz javaslatot.

A módosítást szükségessé teszi a rendelet időkénti felülvizsgálata, a parkolórendelet alkalmazása során érkező lakossági/beruházói visszajelzések, illetve az Önkormányzati szándék, amely szerint a parkolóhely-megváltásból keletkező bevétel felhasználását pályázati úton kívánja lehetővé tenni a kerületi társasházak részére.

A Képviselő-testület 2023. szeptemberében döntött arról, hogy a tetőtérbeépítés és emeletráépítés miatt szükséges parkolóhely megváltásból keletkező díjbevétel egy meghatározott részét társasházi támogatásként kívánja felhasználni. A díjbevétel felhasználásához szükséges pályázati kiírás előkészítése során felülvizsgálatra kerültek a hatályos önkormányzati rendeletek is. A pályázati kiírásokat biztosító a társasházaknak nyújtható felújítási támogatásról szóló 7/2016. (II.18.) önkormányzati rendelet módosítása is szükségessé vált, mely módosítás önálló napirendi pontban történik.

Mivel a parkolóhely-megváltásból származó bevételek felhasználását a Parkoló rendelet szabályozza, ezért e rendelet módosítása szükséges, továbbá a bevételek felhasználása tekintetében a rendeletben szereplő fogalommeghatározások bővítése is elengedhetetlen.

Továbbá a jogszabályszerkesztésről szóló 61/2009. (XII. 14.) IRM rendelet *(továbbiakban: IRM rendelet)* 7. § (3) bekezdése szerint *„az „illetve” kötőszó jogszabály tervezetében csak más egyértelmű nyelvi megfogalmazás alkalmazhatatlansága esetén alkalmazható.”*

Az IRM rendelet előírása alapján – *figyelembe véve egyes építtetői megkereséseket* - a Parkoló rendelet 2. § (1) bekezdésének szövegezése is módosítandó, amely új funkció telepítéséhez idegen ingatlanon meglévő parkolóhelyek beszámítására tartalmaz előírásokat. A módosítás során az „illetve” kötőszó az „és” kötőszóval helyettesítése megtörtént.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására, valamint a rendelet-tervezet elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendeletmódosítás a társadalomra pozitív hatást fejt ki, hiszen az épített környezet minősége és a szabályozás átláthatósága javul. A módosítások gazdasági, költségvetési vonzattal járnak, a parkolóhely-megváltásból származó bevételek felhasználási köre bővül.

1. **A jogszabály környezeti és egészségügyi következményei**

A rendeletmódosítás környezeti és egészségügyi következménnyel nem jár.

1. **A jogszabály adminisztratív terheket befolyásoló hatásai**

A rendeletmódosítás elfogadása az adminisztratív feladatok bővülésével jár, mely feladat előkészítése a parkolóhely-megváltással kapcsolatos eljárásokat koordináló Főépítészi és Vagyongazdálkodási Iroda hatásköre.

1. **A jogszabály megalkotásának szükségessége, a jogalkotás elmaradásának várható következményei**

A fejlődésre irányuló intézkedés az érintett lakosság védelmére szolgál azzal, hogy átláthatóbb, ügyfélbarátabb ügyintézést segít elő, továbbá a módosítás elősegítheti a kerületi épületállomány további megújulását.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás elfogadása esetén a módosított rendelet alkalmazására a Főépítészi és Vagyongazdálkodási Irodán a személyi, szervezeti és tárgyi feltételek biztosítottak. A rendelettervezet alkalmazása nem jár pénzügyi vonzattal.

Budapest, 2024. április 02.

Niedermüller Péter

polgármester

**Melléklet**:

Rendelettervezet a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet módosítására és annak melléklete