A BUDAPESTI BETHLEN TÉRI SZÍNHÁZ FOGADÓTEREINEK MEGÚJÍTÁSA

ÉS ENERGETIKAI KORSZERŰSÍTÉSE

ÉPÍTÉSZETI ÖTLETPÁLYÁZAT

****

A pályázat kiírója a LIFEBAUHAUSINGEurope projekt partnereként:

Budapest Főváros VII. kerület Erzsébetváros Önkormányzata

Budapest, 2024. április 25.


**Bevezető**

Budapest Főváros VII. kerület Erzsébetváros Önkormányzata, mint Támogató a „LIFEBAUHAUSINGEurope” projekt keretében, kedvezményezett partnerszervezetként építészeti ötletpályázatot ír ki a Budapest VII. kerület, Bethlen Gábor tér 3. sz. alatti társasházi ingatlanban működő, 33292/A/5 helyrajzi számon nyilvántartott **Bethlen Téri Színház** közönségforgalmi fogadótereinek megújítására, beleértve az ahhoz tartozó utcai homlokzati szakaszok arculatát, a színház előtti lekerített előkertet, illetve az energetikai korszerűsítés tekintetében a színház teljes területét. A színház tulajdoni lap szerinti alapterülete 716 m2, tulajdonosa Budapest Főváros VII. kerület Erzsébetváros Önkormányzata.

A díjazás forrását az Önkormányzatának 2024. évi költségvetése biztosítja. Az össz-díjazására 15 000 EUR azaz bruttó tizenötezer euró áll rendelkezésre, melyet - a közterhek és a szociális hozzájárulási adó levonása után - a kiíró a kifizetéskor aktuális forint árfolyamon fizet ki.

**Az ingatlan leírása**

A Bethlen Gábor tér északnyugati oldalán található magasföldszint + 6 emeletes bérház Reiner Dezső tervei alapján épült 1928-ban. A „százlakásos bérpalota” –építtetője Rákosi Jakab neve után Rákosi-udvar néven is ismert volt. Az épület jobb oldali részének földszintjére és alagsorába eredetileg mozit terveztek, de az végül színházként nyitott meg „Bethlen-Téri Színpad” néven.



A színház 9 év után csődbe ment, majd 1937-ben „Hollywood Filmszalon” néven moziként nyitották újra. A mozi funkció az 1980-as évekig megmaradt, ezután ismét színházként kezdték el használni ezt az épületrészt.

A színház bejárata az István utca felé nyílik. A lelépcsőzött kialakítású előcsarnokból közelíthető meg az alagsori szinten elhelyezkedő előadótér, mely gyakorlatilag a bérház egyik belső udvara alá esik. A karzat és az eredetileg dupla légterű, galériás előcsarnok feletti területen pedig a bérház első emeleti lakásai vannak. Az előcsarnok „galériaszintjének” beépítésével jelenleg egy irodasáv húzódik az utcai homlokzat mentén. Ez az adottság megtartandó.

Az épület Bethlen téri homlokzata előtti sáv jogilag a társasházi közös tulajdonhoz tartozó előkert, melynek mindkét oldalán –eredetileg- egy-egy kis pavilon állt, mellettük kőlábazatos kerítéssel lehatárolt területrésszel. A szimmetrikus kialakítás bal oldali részét – II. Világháborús sérülések után- elbontották, jelenleg parkoló. A jobb oldali „órás-üzlet” pavilonnal megmaradó adottságként kell számolni. A lekerített előkertet a színház használja, ez az ötletpályázatban tervezési területnek tekintendő.

**Tervezési irányelvek**

A bérpalota arculata -az építés óta eltelt csaknem 100 év alatt- nem változott lényegében, bár az épület nem áll helyi-, vagy műemléki védelem alatt. Az ötletpályázatnak nem célja az építéskori állapot rekonstruálása, inkább olyan innovatív építészeti megoldások keresendők, melyek lehetnek akár kortársak, de harmonikusan illeszkednek az épület külső-belső karakteréhez.

Az ötletpályázat kiemelt célja, hogy a közönségforgalmi fogadóterek -elsősorban az előcsarnok, illetve a hozzá tartozó ruhatár és büfé- az esztétikai-műszaki megújulás mellett nagyobb nyitottságot kommunikáljon a külső tér felé. Ezt a „nyitást” az előkert humanizálása is elősegítheti.

A színház belsőépítészeti megújítása, korszerűsítése -jelen pályázat keretei között- nem terjed ki a nézőtér újra-rendezésére, a színpad-technika re-installálására, illetve az üzemi és irodai területek átalakítására sem. Az előcsarnok és az előadótér jelenlegi „határa” azonban megváltoztatható, ahogy ezt a régebbi átalakítások során is többször megtették. Jelen esetben a szűkös előcsarnok területe növelhető.

Tekintettel kell arra is lenni, hogy a színház akadálymentes megközelítése jelenleg és a jövőben is csak a jobb oldali, szélső ajtón keresztül, az onnan induló rámpán lehetséges, azonban mindeddig nem lett kialakítva akadálymentes illemhely. Ezt -az alagsori előcsarnokból nyílóan- pótolni kell. A közönséget kiszolgáló -karzatszinten lévő- illemhely értelemszerűen a jelenlegi helyén marad, ott korszerűsítendő, beleértve az oda felvezető lépcsős térsort.

A kiírás melléklete a „Bethlen Műhely ajánlásai” c. dokumentum, melyben a Local Working Group (LWC) fogalmazta meg a helyi közösség ajánlásait. Ezen ajánlásokat kérjük figyelembe venni.

Az ötletpályázat szintén fontos célja a színház energetikai korszerűsítése. Ezt a kérdéskört viszont csak komplexen, a színház egész területére vonatkoztatva lehet kezelni, tervezni. A külső homlokzatokat illetően -a településképi előírások szerint- nem helyezhető el külső oldali hőszigetelés, belső oldali (*Multipor*) viszont igen, illetve a nyílászárók is korszerűsíthetők. Elvi lehetőség adott a padló és az udvarfödém szigetelésére. A kiírás melléklete az „Energetikai átvilágítás”, mely segítségül szolgál a meglévő épületgépészeti- és világítástechnikai rendszerek megismeréséhez. A pályázónak ki kell dolgoznia az energetikai korszerűsítés elveit, illetve a korszerűsítés utáni állapot energetikai számítását el kell végeznie. A „HET-1003-2254” c. dokumentum alapján, mely a jelenlegi állapot hiteles energetikai tanúsítványa, össze szükséges hasonlítani a két állapotot. Az energiamegtakarítás arányát tekintve javasolt a 30% elérése.

A tervezés során ajánlott figyelembe venni, hogy a beruházás -jelenlegi árszinten- nem lépje túl a tervezett bruttó 300.000 EUR költségmaximumot, melyből 200.000 EUR az építészeti-belsőépítészeti keret, 90.000 EUR az épületgépészeti és villamossági felújításra szánt összeg, illetve 10.000 EUR az előkert humanizálásának becsült költsége.

A pályázati tervek ajánlott léptéke 1:200, mely tartalmazzon alaprajzokat a különböző szintekről, a megértéshez szükséges számú metszeteket, illetve legalább egy, az előcsarnokban felvett- és egy, a színház bejárata felőli külső látványtervet. A műleírás térjen ki az építészeti-belsőépítészeti és energetikai korszerűsítés részleteire, valamint az energetikai számításra.

**A pályázati anyag (tervek, leírások) magyar/angol nyelven adandók be.** A beadandó formátum: digitálisan (pdf formátumban), illetve A/2 méretű tablókon. A digitális adathordozót (CD/pendrive) lezáratlan, A/5 méretű, fehér borítékban kell beadni, „digitális adathordozó” felirattal.

**Részvételi feltételek**

A pályázat benyújtására az a pályázó jogosult, aki **40 év** alatti, **építész** végzettségű, EU-állampolgárságú természetes személylehet. A pályázat titkos, a dokumentációban a pályázó személyére utaló felirat, jel nem lehet. A „Pályázó adatai” c. mellékletet lezárt, jelöletlen, A/5 méretű, fehér borítékban kell beadni. Gazdasági társaságok, jogi személyek, egyéni vállalkozók a pályázaton nem indulhatnak. A titkosságot sértő pályaművek kizárásra kerülnek*.*

A pályázók e-mail útján kaphatnak felvilágosítást a pályázattal kapcsolatban a fent megjelölt elérhetőségen 2024. április 25 – 2024. július 1. között.

**Zsűri, díjazás**

A pályázatot 4 tagú zsűri bírálja el és a legjobbnak ítélt 3 pályaművet díjazza.

A zsűri összetétele:

Sólyom Benedek DLA (Erzsébetváros főépítésze) – elnök

dr. Váczi László (Bethlen Téri Színház ügyvezető igazgatója) – tag

Lucz Attila (energetikai szakértő)- tag

Dézsi Fruzsina BAUHAUSING pályázati konzorcium által delegált – tag

Az össz-díjazására 15 000 EUR azaz tizenötezer euró áll rendelkezésre, mely összeg a közterheket és a szociális hozzájárulási adót is tartalmazza. Az összeg a 3 legjobb pályamű között kerül kiosztásra. A zsűri javaslata alapján megállapított díjakat a kiíró a kifizetéskor aktuális forint árfolyamon fizeti ki.

A díjazott pályázók –a díjazás ellenértékeként- átengedik tervük felhasználási jogait a Kiírónak, azaz a pályázatukból a Kiíró korlátozás nélkül felhasználhat ötleteket.

**Bírálati szempontok**

* Építészeti minőség és innováció
* Energiahatékonyság-javítás mértéke
* Bethlen Műhely által megadott ajánlások figyelembe vétele
* Beruházási költségkeretek tartása
* Egészséges és komfortos terek: világítás, akusztika, hőkomfort, levegőminőség
* Újrahasznosított anyagok felhasználása

A kiíró döntése elleni jogorvoslatra nincs lehetőség.

**Határidők**

A pályázati dokumentáció átvétele (elektronikus hozzáférés biztosítása) elektronikus úton történik. A pályázók az alábbi e-mail címen jelentkezhetnek, nevük, születési idejük, lakcímük és e-mail címük megadásával, 2024. április 25-i kezdettel. A Kiíró válasz e-mailben küldi meg a jelentkezőknek a pályázati anyagot.

[**lifebauhausing@erzsebetvaros.hu**](mailto:lifebauhausing@erzsebetvaros.hu)

A pályázók számára a Kiíró 2024. május 9-én 10.00 órakor tart helyszíni bejárást. Kérdések benyújtására csak a bejárást követően és kizárólag írásban van lehetőség, a fenti e-mail címre, 2024. május 14-ig. Kiíró a válaszokat az összes pályázónak megküldi 2024. 05. 23-ig válasz e-mailben.

A pályázatbeadási határideje: 2024. július 01. (23:59). A pályázat postai úton 1 példányban, tértivevényes feladással nyújtandó be, a határidő a feladás időbélyegzőjére vonatkozik. A titkosság követelményei miatt, mind címzettként, mind feladóként az alábbi postacím tüntetendő fel.

**Budapest VII. ker. Erzsébetvárosi Polgármesteri Hivatal**

**1073 Budapest, Erzsébet krt. 6.**

**Polgármesteri Kabinetiroda**

Az eredményhirdetés tervezett időpontja és helye:

**2024. július 17. 13.00 óra, Erzsébetvárosi Polgármesteri Hivatal, 1073 Budapest, Erzsébet krt. 6.**

Budapest, 2024. április 25.

Niedermüller Péter

polgármester

**Pályázati kiírás mellékletei:**

* pályázati adatlap
* Bethlen Műhely ajánlásai (LWG)
* Energetikai átvilágítás
* HET-1003-2254
* Külső, belső fotók
* Felmérési alaprajzok (1989)
* Jelenlegi nézőtér kialakítási tervei (metszetekkel)