**TÁMOGATÁSI SZERZŐDÉS**

amely létrejött egyrészről:

**Budapest Főváros VII. kerület Erzsébetváros Önkormányzata**

(székhelye: 1073 Budapest, Erzsébet körút 6.; törzskönyvi azonosító száma:735704; KSH statisztikai számjele: 15735708-8411-321-01; adóazonosító száma: 15735708-2-42; számlaszáma: 10403239-00033032-00000009; képviselője: **Niedermüller Péter polgármester** –a továbbiakban: Önkormányzat),

valamint másrészről:

**EVIN Erzsébetvárosi Ingatlangazdálkodási Nonprofit** Zártkörűen Működő Részvénytársaság (székhelye: 1071 Budapest, Damjanich u. 12., cégjegyzékszáma: 01-10-043258, adószáma: 121945282-4-2; számlaszáma: 10404072-00033584-00000007 (K&H Bank); képviselője: **dr. Halmai Gyula ügyvezető** - a továbbiakban: EVIN Nonprofit Zrt.)

(*a továbbiakban együtt: Felek*) között az alulírott napon és helyen az alábbi feltételekkel:

**I. Előzmények**

2020. őszén az EVIN Nonprofit Zrt., Budapest Főváros VII. kerület Erzsébetváros Önkormányzata (a továbbiakban: Önkormányzat), az Erzsébetvárosi Piacüzemeltetési Kft. (a továbbiakban: Piacüzemeltetési Kft.) és a DDRIÜ Dél-Dunántúli Regionális Innovációs Ügynökség Nonprofit Kft. (a továbbiakban: DDRIÜ) alkotta konzorcium sikeresen pályázott a 2020-3.1.4-ZFR-EKM-2020-00012 azonosítószámú „Energiaközösség létrehozása és működtetése Erzsébetvárosban” című projekt megvalósítására. A projekt hosszú távú célja egy olyan közösség létrehozása, amihez később további tagok csatlakozhatnak, és melynek tagjai megoszthatják egymás között az általuk megtermelt energiát úgy, hogy közben a közcélú villamos hálózatot minél kisebb mértékben veszik igénybe. A projekt sikeres megvalósítása érdekében az EVIN Nonprofit Zrt. és a Piacüzemeltetési Kft. önrészét az Önkormányzatnak kell biztosítania, illetve a pályázatkezelő által nyújtott támogatást meg kell előlegeznie, ezért a Képviselő-testület a 783/2021. (XII.15.) határozatában a szükséges támogatások biztosításáról döntött.

2022. év elején ugyanakkor egyértelművé vált, hogy a projekt sikeres megvalósítása érdekében módosítani kell az egyes konzorciumi tagok feladatkörét, ami a tagok költségvetését is érinti. Ezért az EVIN Nonprofit Zrt. módosítási kérelmet nyújtott be a Nemzeti Kutatási, Fejlesztési és Innovációs Hivatalhoz (a továbbiakban: NKFIH).

A módosítási kérelem az eredeti projekt végéig, 2023. március 31-ig nem került elfogadásra, az NKFIH javaslatai alapján az Önkormányzat a projekt megvalósítását tovább folytatta. Az NKFIH-val folytatott információcsere alapján jó esély van rá, hogy a projekt folytatódni fog. Ezért a projekt aktualizálása érdekében az EVIN Nonprofit Zrt. 2024 áprilisában újabb, a régi módosítási kérelem helyébe lépő módosítási kérelmet nyújtott be.

A fentiek tekintetében a Képviselő-testület 213/2023. (VI.21.) határozatában biztosította az Erzsébet krt. 6. szám alatti Polgármesteri Hivatal és a Klauzál téri Vásárcsarnok épületeit érintő napelemes rendszerek kiépítésére a fedezetet, mely munkálatok az eltelt időben befejeződtek.

2024. április 24-én az Önkormányzat Képviselő-testülete úgy döntött a …/2024. (IV.24.) határozatában, hogy akkor is biztosítja a forrást a Klauzál téri Vásárcsarnok épületét érintő energiatároló és elektromos töltőberendezés telepítéséhez, ha a támogatói okirat nem kerül megújításra. Ezzel kapcsolatban az Önkormányzat támogatási szerződést köt az EVIN Nonprofit Zrt.-vel, melyben rögzítik, hogy amennyiben az EVIN Nonprofit Zrt. támogatást kap a fenti beruházások megvalósítására, a támogatás teljes összegét átutalja az Önkormányzat részére.

**II. A támogatási szerződés tárgya**

Jelen szerződés tárgya támogatás nyújtása az EVIN Nonprofit Zrt. részére a Klauzál téri Vásárcsarnok épületét érintő energiatároló és elektromos töltőberendezés telepítése érdekében (a továbbiakban: beruházás). A támogatás csak a beruházás kivitelezésére fordítható. Az EVIN Nonprofit Zrt. köteles minden olyan lehetőséget megvizsgálni, ami a beruházás költségeit csökkentheti.

**III. Támogatás összege és ütemezése**

1. A II. pontban megnevezett feladatok megvalósításához nyújtott támogatás összege 52 000 000 Ft.
2. Az 1. pontban részletezett támogatás 50 %-a, azaz 26 000 000 Ft 2024. június 30. napjáig kerül átutalásra.
3. Az elszámolás elfogadását követően az EVIN Nonprofit Zrt-t még megillető támogatási összeg az elszámolás elfogadását követő 30 napon belül kerül átutalásra.

**IV. A támogatás elszámolása**

1. Az EVIN Nonprofit Zrt. szakmai beszámolót és pénzügyi elszámolást (a továbbiakban együtt: elszámolás) köteles benyújtani a vissza nem térítendő támogatás felhasználásáról a beruházás megvalósulását követő 30 napon belül, de legkésőbb 2024. december 31-ig az Önkormányzat felé.
2. A pénzügyi elszámolás keretében csak a II. pontban megnevezett, támogatott feladatokhoz kapcsolódó, pénzügyileg teljesített számviteli bizonylatokkal és szerződésekkel lehet elszámolni. A bizonylatokról a 368/2011. (XII. 31.) Korm. rendelet 93. § (3) bekezdés szerinti tartalommal összesítőt kell csatolni.

Előlegről szóló számla csak a hozzá kapcsolódó végszámlával együtt számolható el.

Az EVIN Nonprofit Zrt. köteles a pénzügyi elszámolás részeként az összesítőben feltüntetett minden bizonylatról számszaki és formai szempontból kifogástalan, a Zrt. képviseletére jogosult által hitelesített másolatokat, bankszámlakivonatokat benyújtani. Köteles a támogatás felhasználása során az érvényes számviteli, pénzügyi, adó, közbeszerzési és egyéb gazdálkodási szabályokat betartani.

Az elszámolás részeként külön nyilatkozni kell arról, hogy a feltüntetett költségek kifizetése előtt azok jogosságáról és összegszerűségéről előzetesen meggyőződött.

Amennyiben az EVIN Nonprofit Zrt. a támogatás összegét, illetőleg annak egy részét nem a jelen szerződésben meghatározott célra használta fel, vagy a jelen szerződésben vállalt elszámolási kötelezettségét elmulasztotta, köteles a támogatás összegét, illetőleg annak a céllal ellentétes módon felhasznált részét az erre vonatkozó felszólítás kézhezvételétől számított 8 napon belül visszafizetni.

1. Az Önkormányzat szakmailag illetékes irodája az elszámolást ellenőrzi, és 30 napon belül tájékoztatja az EVIN Nonprofit Zrt.-t az ellenőrzés eredményéről. Ha az elszámolás nem, vagy hiányosan kerül benyújtásra, vagy az Önkormányzat az elszámolást nem fogadja el, felhívja az EVIN Nonprofit Zrt.-t a hiányosságok 15 napon belüli pótlására. Ha az EVIN Nonprofit Zrt. hiánypótlási kötelezettségének a megadott határidőig nem tesz eleget, az Önkormányzat elrendeli a támogatási összeg hiánypótlással érintett részének 30 napon belüli visszafizetését.
2. Az esetlegesen támogatási előlegként és/vagy támogatásként az EVIN Nonprofit Zrt. részére folyósított összegeket az EVIN Nonprofit Zrt. köteles az Önkormányzat 10403239-00033032-00000009 számú fizetési számlaszámára átutalni az adott összeg beérkezését követő 30 napon belül.
3. Az Önkormányzattal történő végleges elszámolás lezárását követő 30 napon belül az EVIN Nonprofit Zrt. köteles visszafizetni az esetlegesen fel nem használt támogatást az Önkormányzat 10403239-00033032-00000009 számú fizetési számlaszámára.

**VI. A támogatási szerződés kapcsolattartói:**

Önkormányzat szakmailag illetékes irodája részéről:

Tóth Csaba, Klímavédelmi és Fenntarthatósági Kabinet vezetője

email: [toth.csaba@erzsebetvaros.hu](mailto:toth.csaba@erzsebetvaros.hu), tel.: 06306180305

EVIN Nonprofit Zrt. részéről:

Hajzer János

email: [hajzer.janos@evin.hu](mailto:hajzer.janos@evin.hu), tel.: 06308171684

**VII. Egyéb kikötések**

1. Az Önkormányzatot a támogatás időtartama alatt ellenőrzési jog illeti meg, egyeztetett időpontokban a munkálatok megtekintésére, a költségvetés összegének felhasználásával kapcsolatos nyilvántartás és bizonylatok áttekintésére.
2. A költségvetési támogatások felhasználását, ha ennek a szerződéskötéskor hatályos közbeszerzésekről szóló törvény szerinti feltételei fennállnak, közbeszerzés alkalmazásához kell kötni és köteles a szerződéskötéskor hatályos közbeszerzésekről szóló törvény rendelkezéseit alkalmazni.
3. Amennyiben az EVIN Nonprofit Zrt. jelen szerződésben foglalt adataiban (pl.: bankszámlaszám) változás áll be, úgy az EVIN Nonprofit Zrt. ezt a változás bekövetkezte után haladéktalanul, de legkésőbb a változást követő 10 munkanapon belül köteles bejelenteni és a bejelentést iratokkal igazolni.
4. A szerződésben foglalt adatok változásában történt változás be nem jelentéséből adódó károkért és hátrányokért az EVIN Nonprofit Zrt. felel.
5. Az EVIN Nonprofit Zrt. a jelen szerződés aláírásával írásban kijelenti, illetve nyilatkozik arról, hogy
   1. ki nem egyenlített köztartozása nincs (köztartozásnak minősül e szerződés alkalmazásában az esedékessé vált és még meg nem fizetett adótartozás, valamint járulék-, illeték- és vámtartozás),
   2. köztartozás mentességének igazolására a támogatási szerződés megkötését megelőzően a Önkormányzat részére bemutatja a 30 napnál nem régebbi nemleges adóigazolását vagy tájékoztatja a Önkormányzatot, hogy szerepel a köztartozásmentes adózók adatbázisában
   3. nem áll fenn vele szemben az Áht. 48/B. §-a szerinti kizáró ok egyike sem és megfelel az Áht. 50. § (1) bekezdésében meghatározott követelményeknek, azaz

ca) megfelel a rendezett munkaügyi kapcsolatok követelményeinek;

cb) amennyiben irányadó rá, a köztulajdonban álló gazdasági társaságok takarékosabb működéséről szóló törvényben foglalt közzétételi kötelezettségének eleget tett, és

cc) átlátható szervezetnek minősül.

* 1. nem áll jogerős végzéssel elrendelt felszámolási, csőd-, végelszámolási vagy egyéb – a megszüntetésre irányuló jogszabályokban meghatározott – eljárás alatt,
  2. az e szerződéssel kapcsolatos nyilatkozatokban – különösen a 368/2011. (XII. 31.) Korm. rendelet 97. §-ában foglalt eseteket -, a szerződéses adatokban foglaltak változása esetén, a változást követő 8 napon belül írásban tájékoztatja az Önkormányzatot
  3. nincs az államháztartás alrendszereiből folyósított támogatásból eredő, már esedékessé vált és elmaradt elszámolási kötelezettsége, vagy szintén államháztartási alrendszerből származó támogatási forrást érintő jogosulatlan (pénz) felvétele,
  4. a Támogatást nem használja fel az EVIN Nonprofit Zrt.-t terhelő határidőn túli lejárt adó, illeték vagy egyéb közteher törlesztésére,
  5. nem áll fenn harmadik személy irányában olyan kötelezettsége, amely a költségvetési támogatás céljának megvalósulását meghiúsíthatja.

A jelen támogatási szerződésben nem szabályozott kérdésekben a Polgári Törvénykönyvről szóló 2013. évi V. törvény, valamint a tárgyhoz kapcsolódó egyéb jogszabályok vonatkozó rendelkezései az irányadók.

Az EVIN Nonprofit Zrt. egyben nyilatkozik, hogy a hivatkozott jogszabályokat ismeri, a benne foglaltakat magára nézve kötelezően elismeri.

Budapest, 2024. ............................

|  |  |
| --- | --- |
| ......................................................................  Budapest Főváros VII. kerület Erzsébetváros  Önkormányzat képviseletében  Niedermüller Péter  polgármester | ......................................................................  EVIN Nonprofit Zrt. képviseletében  dr. Halmai Gyula  ügyvezető |

Jogilag ellenőrizte:

…………………………

Tóth János

jegyző

Pénzügyi ellenjegyző:

…………………………

Nemes Erzsébet

gazdasági vezető