|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat Erzsébetváros Településképvédelmi Rendeletéről szóló 25/2017. (X.09.) önkormányzati rendelet (ETKR) módosítására – egyes fogalomdefiníciók kiegészítésére, a jogharmonizáció érvényesítésére

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest VII. kerület Erzsébetváros közigazgatási területére vonatkozóan az Erzsébetváros Településképvédelmi Rendeletéről szóló 25/2017. (X.09.) önkormányzati rendelet (a továbbiakban: ETKR) van érvényben. A jogszabályok időnkénti felülvizsgálata, esetleges lakossági visszajelzések, továbbá a folyamatosan változó jogszabályi környezettel való összhang megteremtése érdekében az ETKR módosításának igénye merült fel.

Az ETKR megvizsgálása során szükségessé vált egyes definíciók, fogalommeghatározások további pontosítása *(pl. klímaberendezések elhelyezésére-, homlokzatrészek felújítására vonatkozó előírások)*-, a vendéglátó egységekhez tartozóan közterületeken kialakítani tervezett teraszépítmények jogi szabályozásának felülvizsgálata-, utcabútorok létesítésének vagy telepítésének, azok reklámhordozóként, reklámhordozót tartó berendezésként történő használatának jogharmonizációja, továbbá a településképi bírság (mint közigazgatási bírság) tételeinek felülvizsgálata, jogharmonizációja.

A településkép védelméről szóló 2016. évi LXXIV. törvény (továbbiakban: Tvtv.) 11/B. §-a 2024. január 1-től kiegészült egy új bekezdéssel, melynek értelmében az utcabútorok tekintetében a településképi rendelet nem tartalmazhat olyan rendelkezést, amely az utcabútorok – ideértve a funkcionális célokat szolgáló utcabútorokat is – létesítését vagy telepítését, az utcabútor reklámhordozóként, reklámhordozót tartó berendezésként történő használatát, illetve az utcabútoron reklám közzétételét a magasabb rendű jogszabályban előírtaktól nagyobb mértékben tiltja vagy korlátozza. Ezen bekezdés okán az utcabútorokat érintő egyes definíciók kiegészítendőek. A kioszk nem tiltható, az elhelyezés azonban korlátozható.

Mindezeken túl a közigazgatási szabályszegések szankcióiról szóló 2017. évi CXXV. törvény rendelkezik a megállapítható közigazgatási bírságok felső határáról. A törvény értelmében a közigazgatási bírság felső határa természetes személyek esetén kétszázezer forint, így a településképi rendeletünkben meghatározott bírság összegek törvényi rendelkezéshez történő igazítása szükséges.

A tárgyi településképvédelmi rendeletmódosításra vonatkozó eljárás lefolytatását a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Kormányrendelet szabályozza, melynek VIII. fejezetében foglalt egyeztetési és elfogadási eljárási szabályok figyelembevételre kerültek.

Az eljárás során valamennyi véleményezés – a véleményezésre jogosult szervek és a partnerek véleményének bekérése, illetve azok Képviselő-testület általi elfogadása – megtörtént, az ETKR módosítására előkészített rendelettervezetet az Állami Főépítész észrevételeinek megfelelően a tervező pontosította.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

A Képviselő-testület már döntött a beérkezett vélemények elfogadásáról, így kérem a Tisztelt Képviselő-testületet a rendelettervezet elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének az Erzsébetváros Településképvédelmi Rendeletéről szóló 25/2017. (X.09.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendeletmódosítás a társadalomra pozitív hatást fejt ki, hiszen az épített környezet minősége és a szabályozás átláthatósága javul. A módosítások gazdasági, költségvetési vonzattal nem járnak.

1. **A jogszabály környezeti és egészségügyi következményei**

A jogszabály környezeti és egészségügyi pozitív következménnyel jár. A terület környezeti állapota javul.

1. **A jogszabály adminisztratív terheket befolyásoló hatásai**

A rendeletmódosítás többlet adminisztratív feladattal nem jár.

1. **A jogszabály megalkotásának szükségessége, a jogalkotás elmaradásának várható következményei**

A jogharmonizáció és a fejlődésre irányuló intézkedés az érintett lakosság védelmére szolgál azzal, hogy átláthatóbb, ügyfélbarátabb ügyintézést segít elő. A rendeletmódosítás esetleges elmaradásával a jogharmonizáció nem érvényesül maradéktalanul, tekintettel arra, hogy a közigazgatási szabályszegések szankcióiról szóló 2017. évi CXXV. törvényben előírtakkal a helyi szabályozás jelen formájában ellentmondó, a természetes személyek esetén kiszabható bírság tétel jóval meghaladja a megengedett mértéket. A jogszabály módosításának elmaradása jogszabálysértő döntések előkészítését teszi lehetővé.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás alkalmazására a Főépítészi és Vagyongazdálkodási Irodán a személyi, szervezeti és tárgyi feltételek biztosítottak. A rendeletmódosítás nem jár pénzügyi vonzattal.

Budapest, 2024. március 28.

Niedermüller Péter

polgármester

Melléklet:

Rendelettervezet az Erzsébetváros Településképvédelmi Rendeletéről szóló 25/2017. (X.09.) önkormányzati rendelet módosítására, és annak mellékletei