**Petíció a belső-erzsébetvárosi üzletek és szórakozóhelyek éjféli zárórájáért**

Tisztelt Polgármester! Tisztelt Képviselő-testület!

Belső-Erzsébetváros az utóbbi években az éjszakai élet helyszínévé vált, az ebből fakadó zaj és kosz megkeseríti az itt lakók életét. Az éjjel egyik helyről a másikra vonuló, illetve hazafelé tartó emberáradat zajától nem lehet aludni, és a szórakozók eldobált szemetét kell kerülgetni. Az utcán levő tömegek éjszakai zajongásának megakadályozására semmilyen szabályozás nem született, még csak reálisan megvalósítható ötlet sincsen rá.

Az életminőség drasztikus csökkenése elől sok nyugdíjas, dolgozó, családos ember kényszerül elköltözni. Egyre kevesebb, a városi mindennapok részeit képező üzlet és szolgáltatás marad, az üres üzlethelyiségekben újabb kocsmák és dohányboltok nyílnak. A különben is szűkös költségvetésből az önkormányzatnak nagy kiadást jelent a kerület takarítása, amelyet egyébként a lakóházak felújítására fordíthatna.

Mindenkinek joga van az egészséges környezethez és az éjszakai pihenéshez, ezt a strasbourgi emberi jogi bíróságnál alkalmazott *Emberi jogok európai egyezményének* 8. pontja is tartalmazza.

Kérjük az Önkormányzat Képviselőit és a Polgármestert, hogy szavazatukkal biztosítsák az itt élők éjszakai nyugalmát, és a belső-erzsébetvárosi üzletek és szórakozóhelyek nyitvatartását hétfőtől vasárnapig 06:00-24:00 közötti időszakra korlátozzák.