|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat a Pro Bibliotheca Civica Alapítvány támogatására – könyvtári locker telepítésére a Lövölde téren

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Fővárosi Szabó Ervin Könyvtár (a továbbiakban: FSZEK) igazgatója Kovácsné Koreny Ágnes támogatás iránti kérelemmel fordult Önkormányzatunkhoz (1. melléklet).

A FSZEK folyamatosan törekszik a könyvtári szolgáltatások színvonalának emelésére, a technikai vívmányok alkalmazására, figyelemmel a könyvtárhasználók igényeire is. Ebben segíti őt a Pro Bibliotheca Civica Alapítvány (2. melléklet), amelynek kiemelt célja a FSZEK tagkönyvtárainak korszerűsítése, valamint az új technológiák bevezetésének elősegítése.

A könyvtárhasználók jobb kiszolgálása érdekében a FSZEK 0-24 órás szolgáltatást biztosító zárt szekrény alapú könyvkiadó/visszavevő automaták (lockerek) kiépítését kezdte meg a tagkönyvtárakban. A lockerek működési elvét Igazgató Asszony a kérelemben részletesen ismerteti.

Figyelemmel arra, hogy a lockerek szabadtérre is telepíthetők, **a FSZEK javasolja, hogy a Lövölde térre is kerüljön elhelyezésre egy locker**, amelynek köszönhetően a környéken élők még kényelmesebben és rugalmasabban kölcsönözhetnek könyveket. A locker üzemeltetője a FSZEK Körúti Könyvtára lenne, amelybe 50%-os beiratkozási kedvezményt is biztosít Önkormányzatunk a kerületi lakosok számára.

Mivel a locker a VI. és VII. kerület határán helyezkedne el, megvásárlásához Terézváros és Erzsébetváros Önkormányzata egyenlő mértékben járulna hozzá. **Önkormányzatunk részéről ez 3.000.000 Ft összegű vissza nem térítendő támogatás nyújtását igényli,** amely a 2024. évi költségvetésben történő átcsoportosítással biztosítható. A támogatás összegét a Pro Bibliotheca Civica Alapítvány kapná meg célzottan a Lövölde téri locker megvásárlásához elszámolási kötelezettség mellett.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 4. pontja alapozza meg, mely szerint a Képviselő-tetület hatásköréből nem ruházható át az alapítványi forrás átvétele és átadása.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a Pro Bibliotheca Civica Alapítvány támogatásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. 3.000.000 Ft összegű vissza nem térítendő támogatási nyújt a Pro Bibliotheca Civica Alapítvány részére a Budapest VII. kerület Lövölde téren elhelyezendő könyvkiadó/visszavevő automata (locker) beszerzésére.
2. a támogatás fedezetének biztosítása érdekében a 2024. évi költségvetés 5707 Társadalmi párbeszéd projekt előirányzatot 3.000.000 Ft-tal csökkenti, ezzel egyidejűleg a 6105 Ellátási szerződések alapján nyújtott támogatások és egyéb működési célú támogatások államháztartáson kívülre előirányzatot 3.000.000 Ft összeggel megemeli „Pro Bibliotheca Civica Alapítvány támogatása (locker)” címként.
3. felhatalmazza a Polgármester a támogatási szerződés aláírására.

**Felelős:** Niedermüller Péter polgármester

**Határidő**: 2024. május 31.

Budapest, 2024. április 5.

Szücs Balázs

alpolgármester

Mellékletek:

1. melléklet: Fővárosi Szabó Ervin Könyvtár kérelme
2. melléklet: Pro Bibliotheca Civica Alapítvány adatait tartalmazó bírósági kivonat