**AJÁNLÁS**


Az 1922-ben született **Pallagi János** a világhírű magyar hegedűiskola két reprezentáns személyiségénél, Zipernovszki Máriánál és Zathureczky Edénél végezte tanulmányait, és így szerezte meg hegedűművészi diplomáját a budapesti Zeneakadémián.

Abban az időben, közvetlenül a háború után minden végzősnek kötelezően vidékre kellett menni dolgozni, s őt Győrbe irányította a sors. Itt, ebben a városban lett a Zeneművészeti Szakiskola tanára.1956-ban a forradalom leverése után a magyar hegedűsök - ki egzisztenciális, ki politikai okokból – nagy számban hagyták el hazánkat, így az itthon maradottakra óriási felelősségként hárult a jövő generációinak zenei nevelése.

Később, a hatvanas évek elején hívták Budapestre, ahol a Ferencsik János vezette Állami Hangversenyzenekar koncertmestere lett. Ezt a pozíciót 22 éven keresztül töltötte be, és rengeteg felejthetetlen hangversenyen volt együttese irányítója, első embere. Hamarosan a budapesti Zeneművészeti Főiskola tanára is lett, s tanította növendékeit rendkívüli alapossággal és aprólékossággal, semmit sem a véletlenre bízva. Zenei nevelése, emberi tartása, személyes példamutatása generációk sorát segítette hosszú ideig ezen a gyönyörű pályán maradni.

Egykori lakóházán való emléktábla elhelyezését szívből támogatom.

Szeged, 2024. március 9.



Prof. Szecsődi Ferenc

egyetemi tanár

a Hubay Jenő Társaság elnöke

Liszt-díjas, érdemes és kiváló művész

a Magyar Művészeti Akadémia rendes tagja