|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat a Nemesfémművesek és Kapcsolódó Szakmák Országos Egyesületével kötött együttműködési megállapodás módosítására – az éves támogatási keret megnövelésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Önkormányzata 2021. szeptember 9-én VIII/742-5/2021 számon **együttműködési megállapodást** kötött a **Nemesfémművesek és Kapcsolódó Szakmák Országos Egyesületével (**a továbbiakban: Egyesület) (előtejesztés melléklet). A megállapodás keretében az Egyesület vállalta, hogy a 1073 Budapest, Akácfa u. 59. szám alatti önkormányzati tulajdonú ingatlanban elhelyezi és megtekinthetővé teszi a látogatók számára az **Erzsébetvárosi Ötvös Mesterségtörténeti Gyűjteményt**.

A megállapodás értelmében az önkormányzat 2026. június 30. napjáig évente 2.200.000 Ft összegű támogatást biztosít az Egyesület részére. Az egyesület a megállapodás keretében gondoskodott az ingatlanban a funkciónak megfelelő belső tér kialakításáról, ahol kiállítja a gondozásában lévő műtárgyakat, kulturális és ismeretterjesztő programokat szervez, valamint lehetőség szerint együttműködik a kerület oktatási és kulturális intézményeivel.

A folyósított támogatást az Egyesület ez idáig rendszeresen a Gyűjteménynek otthont adó helyiség bérleti, valamint víz és csatornadíjára fordította.

A fennálló gazdasági helyzet következtében megnövekedett rezsiköltségekre tekintettel a szervezet kiadásai jelentősen megnövekedtek. Az ezzel kapcsolatos jelzésekre reagálva az önkormányzat **2024. évi költségvetése 5701-es előirányzatán 1.300.000 forinttal növelte a szervezet támogatására szánt éves összeget**, így a hatályban lévő együttműködési megállapodás módosítására rendelkezésre áll a fedezet. A támogatás összegének emelése mellett egy pontosítás indokolt az Önkormányzat kapcsolattartójának személyét illetően.

A módosító megállapodás tervezete a határozati javaslat 1. mellékletét, a módosítással egységes szerkezetbe foglalt megállapodás a határozati javaslat 2. mellékletét képezi.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapozza meg, mely szerint „A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: …. 7. kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;”

Fentiekre tekintettel kérem a Tisztelt Képviselő-testületet, hogy az előterjesztés megtárgyalásával és a határozati javaslat elfogadásával járuljon hozzá a Nemesfémművesek és Kapcsolódó Szakmák Országos Egyesületével kötött együttműködési megállapodás módosításához.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (IV.24.) határozata a Nemesfémművesek és Kapcsolódó Szakmák Országos Egyesületének együttműködési megállapodása módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Nemesfémművesek és Kapcsolódó Szakmák Országos Egyesületével 2021. szeptember 9-én kötött együttműködési megállapodást az alábbiak szerint módosítja:
2. a támogatás évenkénti összege 2.200.000 Ft-ról 3.500.000 Ft-ra emelkedik.
3. az Önkormányzat részéről kapcsolattartó személy Gyuris Gabriella irodavezető.
4. elfogadja a határozat 1. mellékletét képező módosító megállapodást, valamint a határozat 2. mellékletét képező egységes szerkezetbe foglalt együttműködési megállapodást.
5. felhatalmazza a polgármestert a 2. pont szerinti dokumentumok aláírására.

**Felelős**: Niedermüller Péter polgármester  
**Határidő**: 1. és 2. pont tekintetében 2024. április 24.

1. pont tekintetében 2024. május 31.

Budapest, 2024. április 4.

Szücs Balázs

alpolgármester

Mellékletek:

Előterjesztés melléklete: Együttműködési megállapodás

Határozati javaslat melléklete:

* + - 1. melléklet: Együttműködési megállapodás módosítása
      2. melléklet: Egységes szerkezetbe foglalt együttműködési megállapodás