|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:**  Javaslat pályázat közzétételére kezdő tehetségek verses kötetének összeállításához

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Képviselő-testület 778/2021 (XII.15.) határozatával fogadta el az „Erzsébetváros Kulturális Koncepció 2021” című tanulmányt. A Koncepció stratégiai céljai között „Elsők” címmel fogalmazta meg az Önkormányzat azon törekvését, hogy a pályakezdő művészek, alkotók számára esélyt teremtve egyfajta „inkubátor házként” megjelenési lehetőséget biztosít a művészeti ág bármely képviselője számára. Az elv, hogy a kedvezményezett, első önálló produkciójához kap segítséget, próba- és műterem, helyszín, továbbá bemutatási, bemutatkozási alkalom formájában.

A Koncepció fenti céljaival összhangban egy új kezdeményezésre teszek javaslatot: az Önkormányzat pályázat keretében választ ki olyan magyarországi vagy külhoni, magyar nyelven alkotó költőket, akik eddig még semmilyen kötettel nem rendelkeznek. Műveikből pedig egy művészeti névjegyként is használható kis verses kötetet készíttet, amelyből meghatározott példányt az alkotó rendelkezésére bocsát, ezzel segítve a szakmai szervezetek és a közönség előtti bemutatkozásukat.

A beérkező pályázatok közül egy 8 tagú szakmai zsűri választana ki 16 alkotót. A szakmai zsűri egyben mentorként is tevékenykedne, egy mentor két alkotót segítene a műveiket tartalmazó bemutatkozó kötet összeállításában. A 40+4 oldalas, 118\*163 mm méretű versesköteteket alkotónként 500 példányban készítené el az Önkormányzat, amelyből személyenként 400 darabot bocsátana az alkotók rendelkezésére.

A szakmai zsűri/mentorok személyére az alábbiakban teszek javaslatot: Áfra János, Babiczky Tibor, Borda Réka, Fenyvesi Orsolya, Kemény Zsófia, Kiss Judit Ágnes, Simon Márton, Závada Péter költők.

A pályázatra olyan magyarországi vagy külhoni, magyar nyelven alkotó költők pályázhatnak – életkori megkötéstől függetlenül – akik nem rendelkeznek sem magán, sem nem magán kiadású kötettel. A pályázat keretében maximum 10 saját verset lehet benyújtani, műfordítás nem nyújtható be.

Az alkotók kiválasztására – a szakmai zsűri javaslata alapján – javaslom felhatalmazni a Művelődési, Kulturális és Szociális Bizottságot.

A pályázati felhívás a határozati javaslat mellékletét képezi.

A pályázat lebonyolításának, valamint a kötetek megjelentetésének költségeire az Önkormányzat 2024. évi költségvetés 5707 Társadalmi párbeszéd előirányzatán bruttó 5.000.000 Ft áll rendelkezésre.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (IV.24.) határozata pályázati felhívás elfogadásáról tehetséges költők verseskötetének összeállítására**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. pályázatot ír ki tehetséges költők számára bemutatkozó verseskötetük összeállítása céljából a határozat melléklete szerinti tartalommal. A pályázat helyben szokásos módon történő közzétételéről a Polgármesteri Hivatal Humánszolgáltató Irodája gondoskodik.
2. a beérkezett pályázatok szakmai véleményezésére és az ajánlások megtételére, valamint a kiválasztott alkotók mentorálására felkéri: Áfra János, Babiczky Tibor, Borda Réka, Fenyvesi Orsolya, Kemény Zsófia, Kiss Judit Ágnes, Simon Márton, Závada Péter költőket. A megbízási szerződések megkötéséről a Polgármesteri Hivatal Humánszolgáltató Irodája gondoskodik.
3. felhatalmazza a Művelődési Kulturális és Szociális Bizottságot, hogy a szakmai zsűri ajánlása alapján válassza ki a 16 alkotót, akiknek műveiből bemutatkozó kötet készül.
4. a szakmai zsűri tiszteletdíját és az alkotók bemutatkozó versesköteteinek kiadásait is magábafoglalva a pályázat lebonyolításához szükséges bruttó 5.000.000 Ft fedezet a 2024. évi költségvetés 5707 Társadalmi párbeszéd előirányzatán rendelkezésre áll.

**Felelős**: Niedermüller Péter polgármester

**Határidő**: 1. és 4. pont tekintetében 2024. április 24.

2. pont tekintetében 2024. május 15.

3. pont tekintetében 2024. június 3.

Budapest, 2024. április 11.

Szücs Balázs

alpolgármester

A határozati javaslat melléklete: Pályázati felhívás