|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet módosítására – a Pénzügyi és Kerületfejlesztési Bizottság átruházott feladat és hatáskörének bővítésére, egyes határidők pontosítására

**Készítette:**

Batóné Dr. Mácsai Gyöngyvér

Jegyzői iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest Főváros Önkormányzata a fővárost és a kerületi önkormányzatokat osztottan megillető bevételek tárgyévi megosztásáról szóló fővárosi közgyűlési előterjesztést és rendelet-tervezetet a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény 5. § (1) bekezdése alapján a kerületi önkormányzatoknak a tárgyév január 10-éig küldi meg 15 napos véleményezési határidővel. A fővárosi önkormányzat közgyűlése a tárgyévre vonatkozó forrásmegosztási rendeletét a tárgyév január 31-éig lépteti hatályba.

Budapest Főváros Önkormányzatától rendszerint december végén, január elején érkezik meg Erzsébetváros Önkormányzatához véleményezésre az előterjesztés és rendelet-tervezet.

A Képviselő-testület 2024. január 24-i ülésén 2/2024. (I.24.) határozatával felkérte a jegyzőt, hogy gondoskodjon a Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendeletének (a továbbiakban: SZMSZ) módosításáról abban a tekintetben, hogy a Képviselő-testület a Pénzügyi és Kerületfejlesztési Bizottságára ruházza át a Fővárosi Önkormányzatot és a kerületi önkormányzatokat osztottan megillető bevételek megosztására vonatkozó véleményezési feladatot.

A javaslat beépítésre került az SZMSZ-be, és a Képviselő-testület által átruházott hatáskörök felsorolását tartalmazó 1. mellékletbe is.

Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) 53. § (1) szerint *„a képviselő-testület a működésének részletes szabályait a szervezeti és működési szabályzatról szóló rendeletében határozza meg. A képviselő-testület a szervezeti és működési szabályzatról szóló rendeletben rendelkezik:*

*a) az önkormányzat hivatalos megnevezéséről, székhelyéről;*

***b) a képviselő-testület átruházott hatásköreinek felsorolásáról;***

*c) a képviselő-testület üléseinek összehívásáról, vezetéséről, tanácskozási rendjéről;*

*d) az önkormányzati képviselőkre vonatkozó magatartási szabályokról, az ülés rendjének fenntartásáról és az annak érdekében hozható intézkedésekről;*

*e) a nyilvánosság biztosításáról;*

*f) a döntéshozatali eljárásról, a szavazás módjáról;*

*g) a rendeletalkotásról és határozathozatalról;*

*h) a képviselő-testület ülésének jegyzőkönyvéről;*

*i) a közmeghallgatásról;*

*j) az önkormányzat szerveiről, azok jogállásáról, feladatairól;*

*k) a jegyzőnek a jogszabálysértő döntések, működés jelzésére irányuló kötelezettségéről;*

*l) a képviselő-testület bizottságairól.”*

Fentieken túl a csatolt rendelettervezet olyan javaslatokat tartalmaz, melyekkel a Képviselő-testületi ülés összehívására, a sürgősségi- és módosító indítványok benyújtására, az anyagok meghívottak részére történő megküldésére vonatkozó határidők pontosítása történt meg.

Tekintettel arra, hogy a jelenleg hatályos rendelet a határidők tekintetében mind a munkanapokban, mind a naptári napokban történő számítást alkalmazza, sok esetben gondot jelent az esetlegesen munkaszüneti napokra eső (hétvége, ünnepnap) határidők alkalmazása.

Fentiekre tekintettel javaslom, hogy az említett határidőket munkanapokban határozzuk meg.

A Mötv. 42.§ 1. és 2. pontja értelmében „*A képviselő-testület hatásköréből nem ruházható át:*

1. *a rendeletalkotás;*
2. *szervezetének kialakítása és működésének meghatározása, …”*.

Kérem a Tisztelt Képviselő-testületet, hogy az előterjesztést megtárgyalni és a csatolt rendelettervezetet elfogadni szíveskedjenek.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítással közvetlenül összefüggő társadalmi hatás nem kimutatható.

1. **A jogszabály környezeti és egészségi következményei**

A rendeletmódosítás végrehajtásának környezeti, egészségi következményei nincsenek.

1. **A jogszabály adminisztratív terheket befolyásoló hatásai**

A rendeletmódosításnak adminisztratív terheket befolyásoló hatásai nem számottevőek.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosításra törvényi kötelezés nincs, a Képviselő-testület 2/2024. (I.24.) határozatának végrehajtását szolgálja.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti feltételek biztosítottak, pénzügyi feltétele nincs.

Budapest, 2024. április 9.

Niedermüller Péter

polgármester

Előterjesztés melléklete:

2/2024. (I.24.) Képviselő-testületi határozat

Rendelettervezet:

Budapest Főváros VII. kerület Erzsébetváros Önkormányzata Képviselő-testületének Szervezeti és Működési Szabályzatáról szóló rendelet módosítására vonatkozó rendelettervezet és annak 1. melléklete