**Budapest Főváros VII. Kerület Erzsébetváros Önkormányzat Képviselő-testületének**

**.../2024. (IV. .....) önkormányzati rendelete**

**a Budapest Főváros VII. kerület Erzsébetváros Önkormányzata Képviselő-testületének a Szervezeti- és Működési Szabályzatáról szóló 38/2020. (IX.24.) önkormányzati rendelete módosításáról**

Budapest Főváros VII. kerület Erzsébetváros Önkormányzata Képviselő-testületének az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében megállapított feladatkörében eljárva, Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelete módosításáról a következőket rendeli el:

**1. §**

(1) A Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet (a továbbiakban: Rendelet) 11. § (2) bekezdése helyébe a következő rendelkezés lép:

„(2) Az interpellációt elektronikus úton kell benyújtani az ülést megelőzően legalább 3 munkanappal a polgármesterhez.”

(2) A Rendelet 11. § (5) bekezdése helyébe a következő rendelkezés lép:

„(5) Az interpelláció címzettje az ülésen szóban, három percben, vagy az ülést követő 15 munkanapon belül írásban köteles érdemi választ adni. Az írásos választ elektronikus úton kell a képviselő részére eljuttatni.”

(3) A Rendelet 11. § (10) bekezdése helyébe a következő rendelkezés lép:

„(10) A képviselő a polgármesterhez, az alpolgármesterekhez, a kabinetvezetőkhöz, a bizottsági elnökökhöz és a jegyzőhöz a Képviselő-testület, valamint a Polgármesteri Hivatal hatáskörébe tartozó bármely közérdekű ügyben kérdést intézhet, amelyet elektronikus úton kell benyújtani az ülést megelőzően legalább 3 munkanappal a polgármesterhez. A képviselői kérdésre az ülésen szóban, vagy legkésőbb 15 munkanapon belül írásban kell érdemi választ adni. Az írásos választ elektronikus úton kell a képviselő részére eljuttatni.”

**2. §**

A Rendelet 18. § (2) bekezdése helyébe a következő rendelkezés lép:

„(2) Az alakuló ülés meghívóját az ülés napját megelőzően legalább 3 munkanappal kell kézbesíteni.”

**3. §**

A Rendelet 31. § (3) bekezdése helyébe a következő rendelkezés lép:

„(3) A sürgősségi indítványt a módosító indítvány benyújtására nyitva álló határidő letelte előtt legalább 3 órával a Képviselő-testület és a meghívottak részére meg kell küldeni, és fel kell tölteni a kerület hivatalos honlapjára. ”

**4. §**

A Rendelet 32. § (2) bekezdése helyébe a következő rendelkezés lép:

„(2) A módosító indítvány írásban és elektronikus úton a polgármesterhez nyújtható be, legkésőbb az ülésnek a meghívóban megjelölt kezdési időpontja előtt 44 órával. A 24. § (4) bekezdésének f)-h) pontjaiban foglaltak által benyújtott módosító indítvány elektronikus feldolgozását a jegyző látja el. A benyújtott módosító indítványokat az ülés kezdete előtt 23 órával a Képviselő-testület és a meghívottak részére meg kell küldeni, és fel kell tölteni a kerület hivatalos honlapjára. Hétfői testületi ülés esetén a módosító indítványokat legkésőbb az ülés előtt 1 órával kell megküldeni a Képviselő-testület és a meghívottak részére és kell feltölteni az említett felületre.”

**5. §**

A Rendelet 43. § (7) bekezdése helyébe a következő rendelkezés lép:

„(7) A társadalmi egyeztetés keretében a képviselő-testületi ülésen tárgyalandó rendelet-tervezetekhez a kerület lakói – a rendelet-tervezet honlapon való megjelenésétől a képviselő-testületi ülést megelőző 48. óráig – elektronikusan véleményt nyújthatnak be. A véleményeket a jegyzoi@erzsebetvaros.hu e-mail címére kell beküldeni.”

**6. §**

A Rendelet 50. §-a a következő (3a) bekezdéssel egészül ki:

„(3a) A Pénzügyi és Kerületfejlesztési Bizottság - átruházott hatáskörben eljárva - évente dönt a Fővárosi Önkormányzatot és a kerületi önkormányzatokat osztottan megillető bevételek megosztásáról szóló rendelet-tervezet elfogadásáról vagy elutasításáról. ”

**7. §**

A Rendelet 1. melléklete helyébe az 1. melléklet lép.

**8. §**

A Rendelet

*a)* 62. § (1) bekezdésében az „együttműködési megállapodásban” szövegrész helyébe a „közigazgatási szerződésben” szöveg,

*b)* 62. § (2) bekezdésében az „Az együttműködési megállapodás” szövegrész helyébe az „A közigazgatási szerződés” szöveg

lép.

**9. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

A Képviselő-testület Szervezeti és Működési Szabályzatát rögzítő rendelet 2020-ban került megalkotásra. Jelen módosítás a Pénzügyi és Kerületfejlesztési Bizottságra átruházott hatáskörök kiegészítését, és egyes eljárási határidők pontosítását tartalmazza.

**Részletes indokolás**

**1.§**

Az interpellációk és képviselői kérdések benyújtására vonatkozó határidők pontosítását tartalmazza.

**2.§**

Az alakuló ülés összehívására vonatkozó határidő pontosítását tartalmazza.

**3-4.§**

A sürgősségi indítványra és a módosító indítványra vonatkozó határidők egymáshoz igazítását tartalmazza.

**5.§**

A rendelet-tervezetekhez a társadalmi egyeztetés keretében a lakosság részéről benyújtható észrevételek határidejét pontosítja.

**6.§**

A Pénzügyi és Kerületfejlesztési Bizottság átruházott hatáskörének kiterjesztését tartalmazza.

**7.§**

A Képviselő-testület által átruházott hatáskörök felsorolása a rendelet 1. mellékletében került rögzítésre, mely aktualizálásra került.

**8.§**

Az Önkormányzat és a nemzetiségi önkormányzatok közötti megállapodás nevének pontosítását tartalmazza.

**9.§**

A rendelet hatályba lépését és hatályon kívül helyezésének időpontját határozza meg.