|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat a Bethlen Téri Színház építészeti és energetikai felújítását szolgáló építészeti ötletpályázat kiírására a LIFEBauhausingEurope pályázat keretében

**Készítette:**

Kiss Gábor

projektkordinátor

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni**.

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata Képviselő-testületének226/2022. (IX.21.) határozata alapján Erzsébetváros Önkormányzata konzorciumi partnerként csatlakozott a *„LIFE BauhausingEurope”(Beautiful, sustainable, together: validation of the New European Bauhaus approach for the reimagination of public buildings as boosting projects for the transformation of their neighbourhoods*) néven futó EU projekthez, amelyben a résztvevő négy európai ország önkormányzatai, egyetemei, szakmai, kulturális és közösségfejlesztő szervezetei közösen kutatják az önkormányzati épületek és közterek megújításának lehetőségeit.

A projekt kiemelt célja és tervezett eredménye a Bethlen tér 3. szám alatti társasház önkormányzati tulajdonban lévő földszinti és alagsori épületrészeinek műszaki, energetikai és esztétikai korszerűsítése. Az épületrész jelenleg is az eredeti funkciójában, színházként működik, mely helyiségcsoportot 2012. óta a Bethlen Téri Színház Kft. bérli.

A 2023. október 1.-2027. szeptember 30. között megvalósuló „101113886 — LIFE22-ENV-ES-LIFEBauhausingEurope” azonosítószámú projekt keretén belül Erzsébetvárosban az alábbi beavatkozások várhatók a pályázati konzorcium által elfogadott projekt munkaterv alapján:

* 2023-2024. folyamán a Bethlen tér 3. szám alatti önkormányzati tulajdon műszaki, energetikai és esztétikai korszerűsítésének előkészítése a legfontosab érintettek bevonásával (a színház üzemeltetői, jelenlegi és jövőbeni lehetséges partnerei, szakértők, intézmények)
* 2024. május 15-ig a korszerűsítést célzó építészeti ötletpályázat kiírása
* 2024. IV. negyedév-2025. I. negyedév során részletes műszaki tervezés
* 2025. I. félévben közbeszerzési eljárás lefolytatása, kivitelezés előkészítése
* 2025. II. félév - 2026. kivitelezés
* 2023-2027. A tervezéssel és beruházással párhuzamosan társadalmi egyeztetés, szemléletformálás, közösségfejlesztés, szolgáltatásfejlesztés.

A pályázat megvalósítása során a kiíró részéről fontos elvárás a minél szélesebb körű társadalmi egyeztetés, melynek értelmében 2024. február 23-án megtartotta alakuló ülését a projekt társadalmi, szakmai hátteréül szolgáló Bethlen Műhely (local working group), mely a projekt megvalósítása során évente több alkalommal tanácskozik. A Bethlen Műhely eddig lezajlott 3 tanácskozásának eredményeként a fejlesztésre vonatkozó releváns javaslatai megjelennek az építészeti ötletpályázat felhívásában.

A LIFEBauhausingEurope pályázat végrehajtásának következő lépése a korszerűsítést célzó fejlesztés építészeti ötletpályázatának kiírása.

**A pályázati kiírás tartalma: az önkormányzati tulajdonban lévő, színházként működő földszinti és alagsori épületrészek műszaki, energetikai és esztétikai korszerűsítése.**

Az ötletpályázat kiírásának meg kell felelnie az Európai Uniós pályázati előírások által meghatározott kritériumoknak:

* kizárólag 40 év alatti építészek pályázhatnak,
* a négytagú nemzetközi szakmai Bíráló Bizottság tagjai között szerepel: az önkormányzat 1 fő delegáltja, a LIFEBauhausingEurope pályázat nemzetközi konzorciuma (Bauhausing Group) által delegált 1 tag, a helyi szakmai műhely (Local Working Group – Bethlen Műhely) által delegált 1 tag, független külső szakértő 1 fő.

A Képviselő-testület felhatalmazása alapján meghirdetésre kerülő ötletpályázat tervezett benyújtási határideje 2024. július 1. A beérkezett pályaműveket 2024. július 15-ig értékeli, és rangsorolja az erre felkért szakmai Bíráló Bizottság, amely döntést Budapest Főváros VII. Kerület Erzsébetváros Önkormányzatának jóvá kell hagynia.

A szakmai Bíráló Bizottság tagjai:

* Sólyom Benedek DLA (Erzsébetváros főépítésze) – elnök
* dr. Váczi László (Bethlen Téri Színház ügyvezetője) – tag
* Lucz Attila (energetikai szakértő)- tag
* Dézsi Fruzsina BAUHAUSING nemzetközi pályázati konzorcium által delegált – tag

A kiírásra kerülő ötletpályázat össz-díjazására br. 15 000 EUR, azaz bruttó tizetötezer euró (mintegy 5.835.000,- forint) áll rendelkezésre, - amely összeg az elfogadott pályázati költségvetés részét képezi -, és melyet az ötletpályázat kiírója a kifizetéskor aktuális forint árfolyamon fizet ki. A díjazás fedezete Budapest Főváros VII. kerület Erzsébetváros Önkormányzatának 2024. évi költségvetéséről szóló 6/2024. (II.21.) rendelet 9133-LIFE2022-BAUHAUSING Europe pályázat során rendelkezésre áll 138.479.000,- forint összegben.

Budapest Főváros VII. Kerület Erzsébetváros Önkormányzata 2024. évi költségvetéséről szóló 6/2024. (II.21.) önkormányzati rendelete 16. § (3) bekezdése szerintaz Önkormányzat és az irányítása alatt álló költségvetési szervek Európai Uniós pályázaton történő részvételéről, a nyertes pályázat pénzeszközátvételéről értékhatártól függetlenül a Képviselő-testület dönt.

*Az építészeti ötletpályázati felhívás és mellékletei a határozati javaslat mellékletét képezik.*

Az Európai Uniós pályázat megvalósítása okán kiírandó építészeti ötletpályázat elfogadása érdekében kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (IV.24.) határozata az Önkormányzat tulajdonában álló Bethlen tér 3. szám alatti épületrész (Bethlen Téri Színház) megújítását szolgáló építészeti ötletpályázat kiírása tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Bethlen tér 3. szám alatt lévő (Bethlen Téri Színház) épületrész megújítása céljából a határozat mellékletét képező pályázati felhívást és annak mellékleteit elfogadja.
2. felkéri a Polgármestert gondoskodjon a „LIFEBauhausingEurope” partnerségi együttműködésben vállalt feladatleírás és a projektet koordináló szakmai vezetés útmutatásai szerint a Bethlen Téri Szíház megújítását célzó építészeti ötletpályázatnak az önkormányzati honlapon és szakmai fórumokon történő közzétételéről és az ötletpályázati eljárás lefolytatásáról.
3. az ötletpályázatot elbíráló szakmai Bíráló Bizottságba az Önkormányzat részéről Sólyom Benedek főépítészt delegálja.
4. felhatalmazza a polgármestert, hogy döntsön a szakmai Bíráló Bizottság javaslata alapján az ötletpályázat nyerteseiről és díjazottjairól, továbbá a projekt megvalósításához szükséges intézkedéseket megtegye.

**Felelős:** Niedermüller Péter polgármester

**Határidő:** 1. és 3. pont tekintetében 2024. április 24.

2. pont tekintetében 2024. július 17.

4. pont tekintetében 2024. december 31.

Budapest, 2024. március 26.

Niedermüller Péter

polgármester

Előterjesztés mellékletei:

1. A nemzetközi pályázati konzorcium által jóváhagyott projekt ütemterv
2. Képviselő testület 226/2022. (IX.21.) határozat
3. Tulajdoni lap

Határozati javaslat melléklete:

Építészeti ötletpályázati felhívás és mellékletei:

* Pályázati adatlap
* A helyi szakmai műhely (Local Working Group – Bethlen Műhely) ajánlásai