|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve:

Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

**A Képviselő-testület 2024. április 24 - i**

**rendes ülésére**

**Tárgy:**  Javaslat Budapest Főváros VII. kerület Erzsébetváros Önkormányzata és az Erzsébetváros Fejlesztési és Beruházási Kft. között Feladatellátási Szerződés megkötésére

**Készítette:**

dr. Jávori Péter

Városüzemeltetési Iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Erzsébetváros Fejlesztési és Beruházási Korlátolt Felelősségű Társaság (cégjegyzékszáma: 01-09-164125, székhelye: 1076 Budapest, Garay u. 5. I. em. 119., adószáma: 10740398-2-42, képviseli: Nagy Zoltán ügyvezető) (a továbbiakban: Társaság) az Önkormányzat által kizárólagosan tulajdonolt, egyszemélyes gazdasági társaság, amely Társaság működése során az Önkormányzat igényeinek megfelelő közfeladatok ellátására jött létre, mintegy az Önkormányzatnál kiszervezett településüzemeltetési tevékenységek ellátására.

A Társaság látja el a Magyarország helyi önkormányzatairól szóló 2011. évi CLXXXIX. évi törvény (a továbbiakban: Mötv.) szerint a helyben biztosítandó közfeladatok körében ellátandó helyi önkormányzati feladatok 13. § 5. pontja szerinti környezet-egészségügy (ide értve a köztisztaság és a települési környezet tisztasága) biztosítása, ugyanezen szakasz 2. pontja szerinti településüzemeltetés (amely alatt érti a helyi közutak és tartozékainak kialakítását és fenntartását, valamint a közparkok és egyéb közterületek kialakítását és fenntartását), valamint a 23. § (5) bekezdés 1. pontjában fővárosi kerületi önkormányzati feladatként meghatározott helyi közutak, közterek és parkok kezelését, fejlesztését és üzemeltetését.

Az eddigiek során az egyes feladatok ellátására külön-külön szerződött az Önkormányzat a Társasággal. Jelen előterjesztés melléklete egy egységes, minden, az Erzsébetváros Kft. által ellátott feladatra kiterjedő szerződés. Az átláthatóbb működés érdekében egységesítettük az elszámolással kapcsolatos előírásokat. Egyszerűsítettük a feladatellátás folyamatát, így remélhetőleg mind az Erzsébetváros Kft., mind pedig a Polgármesteri Hivatal adminisztrációs terhei csökkennek, a feladatok ellátása gördülékenyebbé, hatékonyabbá válik.

Az új szerződés elfogadása nem jár többletköltséggel az Önkormányzat részére, a költségvetési rendeletben elfogadott keretösszegeket tartalmazza. A mellékletben található szerződés az összes eddig ellátott feladatot tartlamazza, és nem tartalmaz új elemet. Mivel az Erzsébetváros Kft. bevételei teljes egészében az Önkormányzattól származnak, ezért ez nem fedezi a Társaság működési költségeit, ezek elszámolása is belekerült az egységes szerződésbe. A Társaság a továbbiakban is – az eddigiek szerinti részletezettséggel - havi rendszerességgel beszámol az elvégzett munkáról, így a Polgármesteri Hivatal továbbra is figyelemmel fogja kísérni az előirányzat felhasználását.

Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) önkormányzati rendelet 5. § (2) bekezdés a) pontja alapján a döntés meghozatalára a Képviselő-testület jogosult:

*„(2) A Képviselő-testület gyakorolja a tulajdonosi jogokat*

1. *a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében.”*

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2024. (IV.24.) határozata az Erzsébetváros Kft.-vel kötendő Feladatellátási Szerződésről**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. Budapest Főváros VII. kerület Erzsébetváros Önkormányzata és az Erzsébetváros Fejlesztési és Beruházási Korlátolt Felelősségű Társaság (cégjegyzékszáma: 01-09-164125, székhelye: 1076 Budapest, Garay u. 5. I. em. 119., adószáma: 10740398-2-42, képviseli: Nagy Zoltán ügyvezető) 2024. május 1. napjától határozatlan időre a határozat mellékletét képező Feladatellátási Szerződést köt bruttó 1.947.276.445,- forint értékben.
2. felkéri a Polgármestert és az Erzsébetváros Kft. ügyvezetőjét a határozat 1. ponjában körülírt Feladatellátási Szerződés aláírására.

**Felelős:** Niedermüller Péter polgármester

**Határidő:** 1. pont tekintetében 2024. április 24.

1. pont tekintetében 2024. április 30.

Budapest, 2024. március 27.

Niedermüller Péter

polgármester

Határozati javaslat melléklete:

* Feladatellátási Szerződés tervezet