|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat a Bethlen Téri Színház Nonprofit Kft.-vel kötött közszolgáltatási szerződés módosítására – az éves támogatási keret megnövelésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Önkormányzata 2013. őszén közszolgáltatási szerződést kötött a Bethlen Téri Színház Közhasznú Nonprofit Kft-vel előadó-művészeti szolgáltatások tartós biztosítására.

A kerület kulturális sokszínűségének biztosítása céljából a 2013-ban kötött közszolgáltatási szerződés az elmúlt években meghosszabbításra, illetve megújításra került *(előterjesztés melléklete).*

A színház küldetése, hogy a hazai, és alkalomszerűen a nemzetközi kortárs előadóművészetek (elsősorban színház, tánc, bábszínház, újcirkusz) kiemelt budapesti befogadó színházi intézménye legyen, szem előtt tartva Erzsébetváros és szűkebb környezete, Külső-Erzsébetváros érdekeit és igényeit is.

A szerződés keretében a színház vállalja a kerületi művészeti-kulturális kapcsolatok építését, közvetítését és propagálását - befogadó színházi jellegéből adódóan - előadó és vizuális művészet területeken, szerepet vállal az Erzsébetváros testvérvárosaival való kulturális kapcsolatokban kölcsönösen szakmai segítségnyújtás tekintetében. Emellett évente legalább 10 alkalommal a kerületi társasházakban színházi előadásokat mutat be (Gang színház), továbbá a saját hatáskörben szervezett előadásaira évi 92 db jegyet bocsát az Önkormányzat rendelkezésére.

A megállapodás értelmében az önkormányzat **2031. december 31. napjáig** évente 6.000.000 Ft összegű támogatást biztosít a Színház részére. A fennálló gazdasági helyzet következtében megnövekedett inflációra is tekintettel az Önkormányzat 2024. évi költségvetése 5701-es előirányzatán 1.500.000 forinttal növelte a szervezet támogatására szánt éves keretet, amely részben működési költségekre, részben pedig a programokhoz közvetlenül kapcsolódó költségekre fordítható. Ezzel az Önkormányzat a jövőben is hozzájárulhat a színház stabil működéséhez, garantálva ezzel a szerződésben meghatározott programok, és vállalt feladatok magas szakmai színvonalon történő teljes körű megvalósulását.

A szerződésmódosítás tervezete a határozati javaslat 1. mellékletét, a módosítással egységes szerkezetbe foglalt közszolgáltatási szerződés a határozati javaslat 2. mellékletét képezi.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapozza meg, mely szerint „A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: …. 7. kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;”

Fentiek alapján kérem a Tisztelt Képviselő-testületet, hogy az előterjesztés megtárgyalásával és a határozati javaslat elfogadásával járuljon hozzá a Bethlen Téri Színház Nonprofit Kft-vel kötött közszolgáltatási szerződés módosításához.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a Bethlen Téri Színház Nonprofit Kft-vel kötött közszolgáltatási szerződés módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Bethlen Téri Színház Közhasznú Nonprofit Kft-vel 2019. szeptember 25. napján kötött közszolgáltatási szerződést az alábbiak szerint módosítja: a támogatás évenkénti összege 6.000.000 Ft-ról 7.500.000 Ft-ra emelkedik.
2. elfogadja a határozat 1. mellékletét képező módosító szerződést, valamint a határozat 2. mellékletét képező egységes szerkezetbe foglalt közszolgáltatási szerződést.
3. felhatalmazza a polgármestert a 2. pont szerinti dokumentumok aláírására.

**Felelős**: Niedermüller Péter polgármester

**Határidő**: 1. és 2. pont tekintetében 2024. április 24.

1. pont tekintetében 2024. május 31.

Budapest, 2024. április 4.

Szücs Balázs

alpolgármester

**Mellékletek:**

Az előterjesztés melléklete: Közszolgáltatási szerződés

Határozati javaslat mellékleteI:

1. melléklet: Közszolgáltatási szerződés 2. sz. módosítása

2. melléklet: Közszolgáltatási szerződés egységes szerkezetben