**Budapest Főváros VII. kerület Erzsébetváros Önkormányzata Képviselő-testületének**

**.../2024. (...) önkormányzati rendelete**

**az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogalkotói hatáskörében, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 8. pontjában meghatározott feladatkörében eljárva, a kereskedelemről szóló 2005. évi CLXIV. törvény 6. § (4) bekezdésében és a 12. § (5) bekezdésében kapott felhatalmazás alapján az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról a következőket rendeli el:

**1**. **§**

Az üzletek éjszakai nyitvatartási rendjéről szóló 25/2020. (VI.25.) önkormányzati rendelet (a továbbiakban: Rendelet) 1. alcíme a következő 1/A. §-sal egészül ki:

*„1/A. §*

*E rendelet alkalmazásában:*

*1. zártkörű rendezvény: üzletben, nem nyilvánosan meghirdetett, kizárólag zárt vendégkör részére rendezvényszervező vagy az üzlet üzemeltetője által szervezett rendezvény.*

*2. terasz: az üzlet működésével összefüggő, köz- vagy magánterületen létesített vendéglátás céljára szolgáló terület, ide értve az ott elhelyezett bútorokat, valamint építményeket is.”*

**2. §**

A Rendelet 4. és 5. §-a helyébe a következő rendelkezések lépnek:

*„4. §*

*(1) A vendéglátást folytató üzletek, ideérve a zenés, táncos rendezvények működésének biztonságosabbá tételéről szóló 23/2011. (III. 8.) Korm. rendelet hatálya alá tartozó, vendéglátást, mint kapcsolódó szolgáltatást nyújtó üzleteket is (a továbbiakban együtt: vendéglátó üzlet) 24.00 és 06.00 óra között nem tarthatnak nyitva.*

*(2) A vendéglátó tevékenységet nem folytató üzletek 22.00 és 06.00 óra között nem tarthatnak nyitva, kivéve, ha 22.00 és 06.00 óra között szeszesitalt nem forgalmaznak, és az üzlet üzemeltetője gondoskodik az üzlet szeszesitalt tartalmazó részének zárral ellátott ráccsal, zárral ellátott plexivel, vagy zárral ellátott üvegfallal történő lezárásáról úgy, hogy ahhoz az üzlet alkalmazottai és a vásárlók ne férjenek hozzá. Az üzlet üzemeltetőjének az üzlethelyiség részleges zárva tartásáról, a szeszesital árusításának 22.00 óra és 06.00 óra közötti beszüntetéséről, valamint az Önkormányzat tulajdonában lévő közterületeken a szeszesital-fogyasztás tilalmáról tájékoztatnia kell a vásárlókat. A tájékoztatást magyar és angol nyelven az üzlet bejárati ajtaján, az üzlettér vásárlók által látogatható részén, valamint a pénztárnál is ki kell helyezni oly módon, hogy az a vásárlók által jól látható helyen legyen.*

*(3) A vendéglátó üzletek teraszai 22.00 és 06.00 óra között nem tarthatnak nyitva.*

*(4) A vendéglátó üzletben vagy a teraszon zártkörű rendezvény az üzlet bejelentett nyitvatartási idején túl, illetve 24.00 és 06.00 óra között – vendéglátó tevékenységet nem folytató üzlet esetében 22.00 és 06.00 óra között - nem tartható.*

*(5) A vendéglátó üzlet teraszának nyitvatartási ideje nem terjedhet túl a vendéglátó üzlet működési engedélyében vagy igazolásában meghatározott nyitvatartási idején.*

*(6) 22 óra után tilos csomagküldő kereskedelmi tevékenység keretében a vásárlók által bármely időpontban előzetesen megrendelt szeszes italt az üzletben a vásárlók részére kiadni, onnan kiszállítani.*

*(7) Az (1)-(6) bekezdésben foglalt rendelkezéseket nem kell alkalmazni december 31. napján 22.00 órától a következő év január 1. napján 06.00 óráig.*

*(8) Az (1)-(6) bekezdésben foglalt rendelkezések megsértése esetén a jegyző a kereskedelemről szóló 2005. évi CLXIV. törvény 9. § (4) bekezdése alapján jár el.”*

*„5. §*

*(1) A 4. § (3) bekezdésben foglaltaktól eltérő – legfeljebb 24.00 óráig tartó – éjszakai nyitva tartás engedélyezhető a vendéglátó üzletek teraszai részére (a továbbiakban: terasz nyitvatartási engedély), ha közvetlenül az üzletet magában foglaló társasház, vagy 100 %-os önkormányzati tulajdonban lévő lakóépület, és az amellett álló, de attól szerkezetileg független, önálló épületszerkezettel határolt, az utcafronton balról és jobbról határos első lakóépületek, és annak szélességével szemközti, 15 méteren belül lévő társasházak valamennyi közgyűlése (tulajdonosi döntéssel) az eltérő nyitva tartáshoz hozzájárultak.*

*(2) A terasz nyitvatartási engedély megadásáról az (1) bekezdésben meghatározott hozzájárulások megléte esetén Budapest Főváros VII. Kerület Erzsébetváros Önkormányzata Képviselő-testülete Városüzemeltetési Bizottsága dönt.*

*(3) Az üzlet üzemeltetőjének megváltozása esetén az új üzemeltetőnek a terasz nyitvatartási engedélyt ismételten meg kell kérnie.*

*(4) A terasz nyitvatartási engedélyt vissza kell vonni, ha*

*a) az (1) bekezdésben meghatározott jogosultak, az ott meghatározott arányban kezdeményezik;*

*b) az üzlet üzemeltetőjével szemben a közösségi együttélés alapvető szabályainak megsértése miatt helyszíni vagy közigazgatási bírság kiszabására került sor, és a döntés végrehajthatóvá vált.”*

**3. §**

Hatályát veszti a Rendelet

1. 4. alcíme,
2. 5. alcíme,
3. 6. alcíme,
4. 7. alcíme,
5. 7/A. alcíme.

**4. §**

Hatályát veszti az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet.

**5. §**

Hatályát veszti a felügyeleti díjról, valamint az üzletek működésével összefüggésben elkövetett jogellenes cselekmények ellenőrzésének rendjéről szóló 46/2013. (IX.06.) önkormányzati rendelet.

**6. §**

Hatályát veszti a Budapest Főváros VII. kerület Erzsébetváros Önkormányzata közigazgatási területén található, világörökségi területen működő, 24 és 6 óra között nyitva tartó, szeszes italt kimérő, árusító kereskedelmi, illetve vendéglátó üzletek nyilvántartásáról szóló 18/2018. (XI. 22.) önkormányzati rendelet.

**7. §**

(1) E rendelet hatálybalépésekor már működő, 24 és 6 óra közötti külön nyitvatartási engedéllyel rendelkező vendéglátó üzletek esetében a részükre kiadott engedélyek 2024. július 1-jén hatályukat vesztik.

(2) E rendelet hatálybalépésekor már működő teraszok esetében a részükre az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet alapján kiadott nyitvatartási engedélyben meghatározott ideig az e rendelet szerinti terasz nyitvatartási engedély nélkül 2024. július 1-jéig nyitva tarthatnak.

(3) E rendelet hatálya alá tartozó vendéglátó üzletek, nem a Budapest Főváros VII. kerület Erzsébetváros Önkormányzata tulajdonában lévő közterületen elhelyezett teraszai 2024. július 1-jéig, 22 és 6 óra között – vagy az üzlet, a kereskedelmi hatóságnak bejelentett, közhiteles nyilvántartás szerinti nyitvatartási idejében - terasz nyitvatartási engedély nélkül is nyitva tarthatnak.

(4) E rendelet rendelkezéseit a hatálybalépésekor folyamatban lévő ügyekre is alkalmazni kell.

**8. §**

Ez a rendelet 2024. május 1-jén lép hatályba, és 2024. július 1-jén hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024.………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**Tóth János**

**jegyző**

**INDOKLÁS**

**Általános indoklás**

A kereskedelemről szóló 2005. évi CLXIV. törvény 12. § (5) bekezdése felhatalmazást ad a települési (Budapesten a kerületi) önkormányzat képviselő-testületének, hogy a helyi sajátosságok figyelembe vételével az üzletek éjszakai (22 és 6 óra közötti) nyitvatartási rendjét szabályozza a 6. § (4) bekezdésében foglaltaknak megfelelően.

Erzsébetváros lakóitól folyamatosan érkeznek panaszok, bejelentések a kerületben lévő vendéglátóhelyek működésével, hangos zeneszolgáltatással, az éjszakai, hajnali órákban távozó vendégek hangoskodásával, garázda utcai viselkedésével kapcsolatban, mely zavarja a nyugalmukat, éjszakai pihenésüket. Gyakori panaszok a lakók részéről az üzletek érkező, vagy távozó vendégei általi zajkeltés, ordítozások, szórakozóhelyek között vonuló, kiabáló, rongáló csoportok, az üzletekből, vendéglátóhelyekből kiszűrődő zeneszolgáltatás okozta környezeti zaj és rezgés, a személygépkocsik, taxik használatából adódó zaj, dudálás, hangos zenehallgatás, leengedett ablak, vagy nyitott ajtó mellett, a gépkocsik motorjának túráztatása, hangos zeneszolgáltatás a járműről, az üzletek elé kikényszerített dohányosok által okozott zaj. Az üzletek közelségéből adódóan, a keskeny utcákon az épületek között a zajok fokozottan felerősödnek a lakókörnyezetben élők számára, megzavarva az éjszakai nyugalmukat.

A jegyző természetesen eleget tett a hatósági (elsősorban a kereskedelmi, zajvédelmi) jogköreiből eredő kötelezettségeinek, azonban az éjszaka nyitva tartó belső-erzsébetvárosi szórakozóhelyek száma oly nagy, hogy az egyedi esetekben igénybe vehető közigazgatási hatósági út nem adott megfelelő választ az üzletek éjszakai működéséből eredő helyi társadalmi feszültség kezelésére.

Az urbanizáltság foka és jellege, a terület beépítettsége és népsűrűsége helyi sajátosságként indokolttá teszi, hogy az Önkormányzat – az egyedi és utólagos hatósági fellépési lehetőségeken túl – normatív módon, jogi eszközökkel, preventív jelleggel védje a helyi lakosság éjszakai nyugalmát.

A rendelet módosításával várhatóan javulhat a közbiztonság, tisztábbak lehetnek a közterületek, továbbá jelentősen mérséklődhet a lakók nyugalmát zavaró jogsértő tevékenységek száma.

A jogszabály megalkotásakor nem a tiltás a cél, hanem az, hogy minőségi keretek között tudjanak működni a szórakozóhelyek - és ezáltal a lakosság pihenéshez, egészséges környezethez való joga is biztosított legyen -: a rendelet kereskedők érdekeit is figyelembe veszi, a vendéglátó üzletek nyitva tartásának 24 és 6 óra közötti korlátozása a kereskedelemről szóló 2005. évi CLXIV. törvény 6. § (4) bekezdésében nevesített 22 és 6 óra közötti nyitvatartási idő korlátozásánál megengedőbb szabályozás, amely a szükséges mértékű korlátozást alkalmazza a helyi sajátosságok megfelelő és helyes felmérésével.

Mindezek figyelembe vételével került meghatározásra az üzletek éjszakai nyitva tartásának rendje.

**Részletes indoklás**

**1. §** Értelmező rendelkezést tartalmaz.

**2. §** Az üzletek kötelező éjszakai zárva tartási rendjének részletes meghatározása.

**3-4-5-6. §** Hatályon kívül helyező rendelkezéseket tartalmaz.

**7. §** Átmeneti rendelkezéseket tartalmaz.

**8. §** Hatályba léptető és hatályon kívül helyező rendelkezést tartalmaz.