|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Döntés a Facultas Cognoscendi Alapítvány kérelméről – Facultas Humán Gimnázium működésének bővítéséről

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A **Facultas Humán Gimnázium** a 1078 Budapest, Hernád u. 42-46. szám alatt található önkormányzati ingatlanban működik, amelyre vonatkozóan az Önkormányzat Bérleti szerződést kötött a Facultas Cognoscendi Alapítvánnyal (a továbbiakban: Alapítvány) 2008. szeptember 30-án, amelyet a Felek 2010. január 1-jén, 2010. április 30-án, 2011. december 19-én, 2013. március 26-án és 2016. június 7-én, majd 2023. június 20. napján megkötött szerződéssel módosítottak. A móodításokkal egységes szerkezetbe foglalt szerződés az előterjesztés 1. mellékletét képezi.

Az **Alapítvány** képviselője **kérelemmel** fordult az Önkormányzathoz **a bérleti szerződés módosítása érdekében** (előterjesztés 2. melléklete). A Facultas Humán Gimnázium 2024-2025. tanévtől kezdődően minden évben egy-egy további osztályt szeretne indítani a tehetséges, de családi helyzetük okán hátrányosabb helyzetben lévő, különösen nevelőszülőknél élő gyermekek részére. Ennek érdekében **szeretnék bérbe venni az épület IV. szintjét is,** amely jelenleg az ERöMŰVHÁZ Nonprofit Kft. (a továbbiakban Kft.) telephelyeként működik (Hernád Ház), ahol a Pesti Mozi című kiállítás megtekintése mellett film- és mozitörténeti előadásokon, filmklubokon, fotós workshopokon vehettek részt az érdeklődők. A Kft. alapító okirata az előterjesztés 3. mellékletét, a Kft-vel kötött Közszolgáltatási keretszerződés az előterjesztés 4. mellékletét képezi.

Az Alapítvány és a Kft. ügyvezetőjével történt előzetes egyeztetés alapján **a bérleti szerződés módosítására az alábbiak szerint teszek javaslatot**:

* 2024. augusztus 1. napjától az Alapítvány bérbe veszi a Hernád u. 46. szám alatti ingatlan IV. emeletét,
* ugyenezen időponttól kezdve havonta bruttó1.000.000 Ft közüzemi hozzájárulási díjat fizet,
* a bérleti díj változatlan marad,
* az Alapítvány köteles minden évben alapítványi díj nélkül ingyenes gimnáziumi képzést biztosítani 60 fő VII. kerületi állandó lakóhellyel rendelkező tanuló vagy lakóhelytől függetlenül a személyes gondoskodás keretébe tartozó gyermekvédelmi szakellátás keretében otthont nyújtó ellátásban részesülő tanuló számára.

A bérleti jogviszony időtartama az Alapítvánnyal történt egyeztetés alapján nem kerül egyelőre meghosszabbításra, tekintettel arra hogy a hatályos szerződés 2035. július 31. napjáig szól.

Emellett szükséges dönteni az **ERöMŰVHÁZ Nonprofit Kft. működését érintő kérdésekben** is, amelyre **az alábbiakban teszek javaslatot**:

* az Kft. 1078 Budapest, Hernád u. 46. szám alatti telephelye 2024. július 31. napjával megszüntetésre kerül,
* a Hernád u. 46. szám alatti telephelyen működő kiállításnak új helyszínt keres az Önkormányzat, erre tekintettel a Hernád Ház programjai 2024. december 31. napjáig szünetelnek,
* a Hernád Házban feladatot ellátó munkatársát az ERöMŰVHÁZ Nonprofit Kft. más telephelyen foglalkoztatja tovább.

A fentiekre tekintettel szükséges módosítani a Kft. Alapító okiratát, valamint a Közszolgáltatási szerződését is.

Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) rendelet 5. § (2) bekezdése, 15. § (2) bekezdés a) pontja , valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL törvény 76. § (2) bekezdése, és a 79. §-a, alapján jogosult dönteni.

Fentiek alapján kérem a Tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a Facultas Cognoscendi Akadémia Alapítvánnyal kötött bérleti szerződés módosítására**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. a Facultas Cognoscendi Akadémia Alapítvánnyal a Budapest VII. kerület Hernád u. 42-46. szám alatti ingatlanra vonatkozóan 2008. szeptember 30-án megkötött Bérleti szerződést az alábbiak szerint módosítja 2024. augusztus 1-jei hatállyal:
2. a bérelt ingatlan részek kiegészülnek a 1078 Budapest, Hernád u. 46. szám alatti épület IV. emeletén található helyiségekkel,
3. a közüzemi díj hozzájárulásának összege bruttó 500.000 Ft/hóról bruttó 1.000.000 Ft/hó összegre emelkedik,
4. az Alapítvány által kötelezően biztosított ingyenes gimnáziumi oktatást az 50 fő kerületi állandó lakóhellyel rendelkező tanuló helyett 60 fő kerületi állandó lakóhellyel rendelkező vagy lakóhelytől függetlenül szakellátásban, nevelőotthonban, lakásotthonban vagy nevelőszülőnél élő tanuló veheti igénybe.
5. elfogadja a határozat 1. mellékletét képező 7. sz. módosító szerződést, valamint a módosításokkal egységes szerkezetbe foglalt bérleti szerződést a határozat 2. melléklete szerint.
6. felhatalmazza a Polgármestert a 2. pont szerinti szerződések aláírására.

**Felelős**: Niedermüller Péter polgármester

**Határidő**: 1. és 2. pont tekintetében 2024. április 24.

1. pont tekintetében 2024. május 31.

**II.**

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata az ERöMŰVHÁZ Nonprofit Kft. Hernád u. 46. szám alatti telephelyének megszüntetéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az ERöMŰVHÁZ Nonprofit Kft. 1708 Budapest Hernád u. 42-46. szám alatti épület IV. emeletén található, „Hernád Ház”-ként működő telephelyét 2024. július 31. napjával megszünteti.
2. a Hernád Házban működő mozitörténeti kiállítást és kapcsolódó programokat 2024. december 31. napjáig szünetelteti.
3. felkéri az ERöMŰVHÁZ Nonprofit Kft. ügyvezetőjét, hogy
4. 2024. május 31. napjáig gondoskodjon a helyiségekben található ingóságok elszállításáról és tárolásáról a Hernád Ház programjainak helyet adó új helyszín kijelöléséig,
5. továbbra is biztosítsa a Hernád Házban feladatot ellátó 1 fő munkatárs foglalkoztatását,
6. gondoskodjon az ERöMŰVHÁZ Nonprofit Kft. alapító okiratának az 1. pontban foglaltak szerinti módosításáról és az illetékes bíróság felé történő változásbejelentés megtételéről.
7. az ERöMŰVHÁZ Nonprofit Kft. Közszolgáltatási Keretszerződésének V. 1. d) pontját (Hernád u. 42-46. szám alatti épület IV. emeletére vonatkozóan meghatározott nyitvatartási idő) törli.
8. felhatalmazza a Polgármestert a módosított Alapító okirat, továbbá a Közszolgáltatási szerződés módosítás, valamint a módosításokkal egységes szerkezetbe foglalt Közszolgáltatási szerződés aláírására.

**Felelős**: Niedermüller Péter polgármester, Runda Margit az ERöMŰVHÁZ Nonprofit Kft. ügyvezetője

**Határidő**: 1., 3-5. pont tekintetében 2024. július 31.

2. pont tekintetében 2024. december 31.

Budapest, 2024. április 8.

Niedermüller Péter

polgármester

**Mellékletek**:

Előterjesztés melléklete:

1. melléklet: Facultas Cognoscendi Alapítvánnyal kötött hatályos bérleti szerződés
2. melléklet: Facultas Cognoscendi Alapítvány kérelme
3. melléklet: ERöMŰVHÁZ Nonprofit Kft. hatályos alapító okirata
4. melléklet: ERöMŰVHÁZ Nonprofit Kft. hatályos Közszolgáltatási keretszerződése

Határozati javaslat melléklete:

1. melléklet: Facultas Cognoscendi Alapítvánnyal kötött bérleti szerződés 7. számú módosítása
2. melléklet: Facultas Cognoscendi Alapítvánnyal kötött bérleti szerződés egységes szerkezetben