|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat a Bihari János Kulturális Egyesülettel kötött közművelődési megállapodás módosítására – a szerződés hatályának meghosszabbítására, az éves támogatási keret megnövelésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az 1954 óta működő Bihari János Táncegyüttes tevékenységének köszönhetően a magyar népművészet, a népzene és néptánc hagyományai mind a mai napig szerves részét képezik a kerület kulturális életének.

Budapest Főváros VII. kerület Erzsébetváros Önkormányzata a Képviselő-testület 409/2018. (XII.21.) határozata értelmében közművelődési megállapodást kötött a Bihari János Kulturális Egyesülettel, amely a Képviselő-testület 779/2021. (XII.15.) határozata alapján 2024. december 31-ig meghosszabbításra került. A jelenleg hatályos megállapodás az előterjesztés mellékletét képezi.

Az együttműködésnek köszönhetően az Egyesület oktatóinak közreműködésével hosszú évek óta megvalósulhat a **kerület óvodáiban és általános iskoláiban is a néptánc oktatása**.

A megállapodás keretében az Egyesület a következő feladatokat vállalja:

1. néptánc oktatást biztosít az Erzsébetvárosi Bóbita Óvodában, az Erzsébetvárosi Magonc Óvodában, a Budapest VII. Kerületi Baross Gábor Általános Iskolában, valamint az Erzsébetvárosi Kéttannyelvű Általános Iskola, Szakgimnázium Szakközépiskolában, adott nevelési-, illetve tanévben 9 hónapon keresztül, heti 1 alkalommal 2 óra időtartamban az intézményekben.
2. igény szerint fellép az önkormányzat és intézménye, valamint gazdasági társasága (Bischitz Johanna Integrált Humán Szolgáltató Központ, ERöMŰVHÁZ Nonprofit Kft.) által szervezett kerületi rendezvényeken, programokon, valamint részt vesz a testvérvárosi kapcsolatok ápolásában, évente legfeljebb négy alkalommal.
3. igény szerint folklórral, néptánccal kapcsolatos szakmai szolgáltatást nyújt a kerület lakossága számára az önkormányzattal, intézményeivel, gazdasági társaságaival együttműködve, évente legfeljebb négy alkalommal.
4. 10 darab térítésmentes belépőjegyet biztosít a Bihari Táncegyüttes Évadzáró rendezvényére
5. nyári néptánc tábort szervez, amelynek részvételi díjából a kerületi lakosoknak 50%, a rendszeres gyermekvédelmi kedvezményben részesülő kerületi lakosoknak 75% kedvezményt biztosít.

A megállapodás értelmében az önkormányzat **2024. december 31. napjáig** évente 4.210.000 Ft összegű támogatást biztosít az Egyesület részére.

A fennálló gazdasági helyzet következtében megnövekedett kiadásaikra tekintettel az önkormányzat 2024. évi költségvetése 5701-es előirányzatán 1.790.000 forinttal megnövelte a szervezet támogatására szánt éves keretet. Mindemellett a megállapodás hatályának közelgő lejárata következtében a meghosszabbítás indokolt annak érdekében, hogy az Egyesület hosszú távon részese maradhasson a kerület kulturális életének.

A megállapodást további 10 évre javaslom meghosszabbítani. A megállapodás 3. módosítását, valamint a módosításokkal egységes szerkezetbe foglalt változatát a határozati javaslat 1. és 2. mellékletei tartalmazzák.

Fentiekre tekintettel kérem a tisztelt Képviselő-testületet, hogy az előterjesztés megtárgyalásával és a határozati javaslat elfogadásával járuljon hozzá a Bihari János Kulturális Egyesülettel kötött közművelődési megállapodás módosításához.

A Képviselő-testület hatáskörét a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 79-80. §-ai alapozzák meg.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2024. (IV.24) határozata a Bihari János Kulturális Egyesület közművelődési megállapodása módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Bihari János Kulturális Egyesülettel kötött közművelődési megállapodást az alábbiak szerint módosítja:
2. a támogatás évenkénti összege 4.210.000 Ft-ról 6.000.000 Ft-ra emelkedik
3. a megállapodás hatálya 2024. december 31. napjáról 2034. december 31. napjára módosul.
4. elfogadja a határozat 1. mellékletét képező módosító megállapodást, valamint a határozat 2. mellékletét képező egységes szerkezetbe foglalt megállapodást.
5. felhatalmazza a polgármestert a 2. pont szerinti dokumentumok aláírására.

**Felelős**: Niedermüller Péter polgármester

**Határidő**: 1. és 2. pont tekintetében 2024. április 24.

1. pont tekintetében 2024. május 31.

Budapest, 2024. március 26.

Szücs Balázs

alpolgármester

Mellékletek:

Az előterjesztés melléklete: Bihari János Kulturális Egyesülettel kötött hatályos közművelődési megállapodás

A Határozati javaslat melléklete:

1. melléklet: Közművelődési megállapodás 3. módosítása

2. melléklet: Közművelődési megállapodás egységes szerkezetben