**EGYÜTTMŰKÖDÉSI MEGÁLLAPODÁS**

*egységes szerkezetben az 1. sz. módosítással*

amely létrejött

egyrészről

**Budapest Főváros VII. Kerület Erzsébetváros Önkormányzata**

Székhely: 1073 Budapest, Erzsébet krt. 6.

Statisztikai számjele: 15735708-8411-321-01

Adószám: 15735708-2-42

Bankszámlaszám: 10403239-00033032-00000009

Képviseli: Niedermüller Péter polgármester

mint **Önkormányzat** (a továbbiakban: **Önkormányzat)**

másrészről

**Nemesfémművesek és Kapcsolódó Szakmák Országos Egyesülete**

Székhely: 1089 Budapest, Bláthy Ottó utca 6-8. 1//117.

Nyilvántartási száma: 01-02-0016435

Adószám: 19007397-1-42

Bankszámlaszám: 11709095-21454679-00000000

Képviseli: Borbély Zoltán elnök

mint **Egyesület** (a továbbiakban: **Egyesület**) között (a továbbiakban együttesen: **Felek**)

alulírott helyen és időben az alábbi feltételek szerint.

**I. Preambulum**

Szerződő Felek felismerve azt, hogy jelen megállapodás tárgyát képező Ötvös Mesterségtörténeti Gyűjtemény egyedülálló helytörténeti jelentőséggel bír és nemzetközi kitekintéssel is felbecsülhetetlen értéket képvisel, kifejezik szándékukat, hogy Erzsébetvárosban megteremtik a Gyűjtemény kiállításának és gondozásának méltó feltételeit. Ennek érdekében:

* 1. [[1]](#footnote-1)Az Önkormányzat, figyelemmel a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjára és a 23. § (5) bekezdés 13. pontjára, kiemelten fontosnak tekinti a kerületi kulturális élet megfelelő formában történő támogatását, a kerület kulturális örökségének helyi védelmét, a helyi közművelődési tevékenység támogatását. Mindezek megvalósulására Felek az alábbi megállapodást kötik az Önkormányzat kulturális közszolgáltatási feladatainak ellátása érdekében, *amelyet az Önkormányzat Képviselő-testülete 634/2021. (VII.02.) határozatával fogadott el. A megállapodás módosításra került a …/2024. (IV.24.) határozat alapján, amelyet a jelen dokumentum foglal egységes szerkezetbe.*

1.2. Az Egyesület e megállapodás aláírásával kijelenti, hogy megfelel a civil szervezetek működéséről és támogatásáról szóló 2011. évi CLXXV. törvény előírásainak. Az Egyesület továbbá kijelenti, hogy nem végez olyan tevékenységet, amelynek nyújtása egyéb jogszabályokban meghatározott feltételeken alapuló engedélyhez van kötve és a megállapodás gátját képezi.

1.3. Jelen megállapodásban használt fogalmak:

**Látogatók:** természetes személyek, pontos meghatározásuk 1. sz. mellékletben

**Kiállítótér:** az Erzsébetvárosi Ötvös Mesterségtörténeti Gyűjtemény megállapodás fennállása alatt történő elhelyezésének a helyszíne

**Ötvös Mesterségtörténeti Gyűjtemény**: az Egyesület gondozásában lévő ötvöstörténeti ingóságok (tárgyak, iratok)

Erzsébetvárosi Ötvös Mesterségtörténeti Gyűjtemény (említésekor **Ötvös Gyűjtemény**): jelen megállapodás keretében az Ötvös Mesterségtörténeti Gyűjtemény Kiállítótérben való elhelyezése és megtekinthetővé tétele Látogatók számára.

**Vis maior**: jelen megállapodás 9.6 pontjában foglalt események

1.4. Felek kijelentik, tudomással bírnak arról, hogy a megállapodás keretében a Kiállítótérben Látogatók számára megnézhetővé, elérhetővé tett Ötvös Mesterségtörténeti gyűjtemény nem minősül a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: **Törvény**) szerinti múzeumi intézménynek, az Ötvös Mesterségtörténeti Gyűjteménynem tartozik a Törvény hatálya alá. Az Önkormányzat által az Egyesület számára biztosítandó ingatlanban Kiállítótér működik, melynek folyamatos működtetése mindkét Fél számára kiemelt és támogatandó cél. Felek kifejezik továbbá azon szándékukat, miszerint további tárgyalásokat folytatnak a jövőben abból a célból, hogy az Ötvös Mesterségtörténeti Gyűjtemény a Törvény hatálya alá kerülhessen.

**II. Az együttműködési megállapodás tárgya**

2.1. Az Önkormányzat és az Egyesület között létrejövő jelen megállapodás tartalma a következő:

2.1.1. Egyesület vállalja, hogy működteti az Erzsébetvárosi Ötvös Mesterségtörténeti Gyűjteményt az Önkormányzat Akácfa utca 59. szám alatti épületének a megállapodás 4.1. pontjában részletesen körülírt helyiségeiben, kiállítja a gondozásában lévő műtárgyakat.

2.1.2. Egyesület kulturális, ismeretterjesztő programokat szervez, az általa szervezett kulturális események belépőjegyeinek árából; a kerületi lakosoknak 30% kedvezményt biztosít.

2.1.3. Egyesület lehetőség szerint együttműködik a kerület iskoláival (oktatási intézményeivel) a kerületi kézműves kulturális értékek megőrzése, különösen az ötvösség történetének megismertetése érdekében. Az együttműködés kereteit, tartalmát az Egyesület saját hatáskörben, önállóan egyezteti az érintett iskolával, oktatási intézménnyel.

2.1.4. Egyesület lehetőség szerint együttműködik a helyi kulturális intézetekkel, művészeti központokkal, galériákkal, a kerületben működő kézműves közösség életének, szokásainak megismertetése érdekében. Az együttműködés kereteit, tartalmát az Egyesület saját hatáskörben, önállóan egyezteti az érintettel.

2.1.5. Egyesület lehetőség szerint részt vesz a kerületben rendezett kulturális napokon, fesztiválokon, közösségi rendezvényeken. Az együttműködés kereteit, tartalmát az Egyesület saját hatáskörben, önállóan egyezteti az érintettel.

2.2. Az Önkormányzat megbízza az Egyesületet a 2.1. pontban felsorolt programok megszervezésével, létrehozásával, bemutatásával, együttműködések kialakításával, a kerület kulturális életének színesítése, hagyományainak ápolása és megőrzése érdekében, melyhez jelen megállapodás keretében támogatást biztosít.

**III. A megállapodás időtartama**

3.1. Felek a megállapodást határozott időre, **a megállapodás teljes körű aláírásának napjától** **2026. június 30. napjáig** tartó időszakra kötik, amely időszakban a megállapodás elősegíti az Egyesület által működtetett Ötvös Mesterségtörténeti Gyűjtemény (1.sz. melléklet szerinti tartalommal) folyamatos működését és szabályozza a kölcsönös kötelezettségvállalások alapszintjét.

3.2. Felek kötelezettséget vállalnak arra nézve, hogy a megállapodás felülvizsgálata céljából minden év március 31. napjáig tárgyalásokat kezdenek a kölcsönös támogatások, illetve vállalások esetleges kibővítése tárgyában. A megállapodás feltételeinek teljesítését minden év október hónapjában felülvizsgálják, esetleges módosítására javaslatot tesznek.

**IV. A Felek jogai és kötelezettségei, a megállapodásban megjelölt feladat ellátásának személyi és tárgyi feltételei**

4.1. A 2.1. pontban vállalt feladatok megvalósulásának helyszíne a **1073 Budapest, Akácfa utca 59. szám alatt, 34090/0/A/5 helyrajzi számon található 109 m2 alapterületű önkormányzati tulajdonú ingatlan** (továbbiakban: **Ingatlan**). Az Ingatlant az Egyesület a jelen megállapodástól elkülönülten, bérleti jogviszony keretében bérli az Önkormányzattól. Felek ugyanakkor kijelentik, hogy jelen megállapodás és a bérleti jogviszonyt rendező szerződésük egymás jogi sorsát osztja, akként, hogy egyik megszűnése, megszüntetése a másik szerződés megszűnését, megszüntetését eredményezi; illetve a Felek kötelezettséget vállalnak arra is, hogy amennyiben bármelyik szerződést módosítják, vagy azokban változás állna be, arról egyeztetnek és áttekintik a szerződések további jogi sorsát.

4.2. Egyesület vállalja a 4.1. pont szerinti helyiségek – a leendő funkciónak megfelelő – belső kialakítását, a megállapodás elválaszthatatlan részét képező szakmai koncepció és az átalakítás tervei szerint (2. sz. melléklet).

4.3. Egyesület vállalja, hogy a 2.1.1. - 2.1.5. pontban foglalt feladatok ellátását saját (ideértve az esetleges erre a célra elnyert egyéb támogatásokat is) és önkormányzati forrásból biztosítja.

4.4. Az Egyesület kijelenti, hogy a 2.1. pontban meghatározott feladatainak ellátásához szükséges szakértelemmel és tárgyi feltételekkel rendelkezik, s vállalja, hogy a feladatait magas szakmai színvonalon, legjobb tudása szerint látja el.

4.5. Az Egyesület vállalja, hogy igény esetén együttműködik Budapest VII. kerület más kulturális és közéleti szervezeteivel, iskoláival, művelődési intézményével.

4.6. Az Önkormányzat képviseletében a Humanszolgáltató Iroda jogosult az Egyesület tevékenységét ellenőrizni, melyről köteles előzetesen írásban, minimum 5 munkanappal értesíteni az Egyesületet. Amennyiben az Egyesület nem a megfelelő minőségű színvonalon végzi feladatát vagy mulasztást követ el, a konkrét hiányosság pótlására az Önkormányzat haladéktalanul írásban felhívja az Egyesület figyelmét. Az Egyesület a felhívásban foglaltaknak haladéktalanul köteles eleget tenni.

4.7. A szakmai színvonal biztosítása érdekében a Felek vállalják, hogy az esetlegesen felmerülő vitás kérdésekben egy független, közösen felállított 3 tagú szakmai bizottság felülbírálási javaslatot tehet, melynek javaslatát magukra nézve kötelező érvényűnek tekintenek. Felek a jelen pont szerint felállított szakmai bizottság költségeit, díját fele-fele arányban viselik.

4.8. A Felek rögzítik, hogy ha az Egyesület feladatának ellátásához speciális szakértelem vagy képesítés szükséges, az Egyesület jogosult megbízottat vagy alvállalkozót igénybe venni. Az igénybe vett megbízott vagy alvállalkozó magatartásáért az Egyesület úgy felel, mint a sajátjáért.

4.9. Az Egyesület kötelezettséget vállal arra, hogy a 2.1. pontban foglalt feladatait – lehetőség szerint (ideértve a művészi alkotószabadságot is) - az Önkormányzat igényeit figyelembe véve és vele egyeztetve, együttműködve látja el, ezen egyeztetések képezik a 4.6 pontban nevesített megfelelő színvonal tárgyát és fogalmát.

4.10. A Felek 2.1. pontban meghatározott feladatok teljesítése érdekében kötelesek együttműködni és egymást kölcsönösen tájékoztatni. Amennyiben az Egyesület a feladatait bármely okból nem tudja teljesíteni vagy teljesítésében akadályoztatva van, erről az Önkormányzatot haladéktalanul köteles értesíteni. Az értesítési kötelezettség elmulasztásából eredő kárért az Egyesület felel.

4.11. Az Egyesület köteles a tevékenységéből eredő, harmadik személynek okozott károkat megtéríteni, amennyiben felelősségét jogerős bírósági vagy hatósági határozat megállapítja.

4.12. Amennyiben a feladatok teljesítése Egyesületnek fel nem róható okból átmenetileg megszakad, szünetel, illetve késedelmet szenved, azt az Egyesület a külső körülmény megszűnését követően haladéktalanul köteles pótolni, amennyiben lehetséges.

4.13. Felek kötelesek a rendkívüli, váratlan eseményekről egymást haladéktalanul értesíteni, lehetőség szerint írásban. Amennyiben az írásbeli értesítés nem lehetséges, azt később pótolni szükséges.

4.14. Egyesület a saját kiadású 2.1 pontban foglalt támogatott feladatokat érintő katalógusain, műsorfüzetein, plakátjain köteles Erzsébetváros Önkormányzatát támogatóként feltüntetni. Az Önkormányzat címerének és logójának használata tekintetében az önkormányzat jelképei használatának szabályozásáról szóló 21/2013. (IV.30.) önkormányzati rendelet szabályai az irányadók.

**V. Az Önkormányzat által nyújtott támogatás összege és felhasználásának módja**

5.1. [[2]](#footnote-2)Az Önkormányzat kötelezettséget vállal arra, hogy az Egyesület részére a 2.1. pontban foglalt feladatok ellátása érdekében a megállapodás időtartama alatt támogatási időszakonként *3.500.000 Ft, azaz Hárommillió-ötszázezer forint* támogatást biztosít. Egy támogatási időszak a tárgyév július 1. napjától a tárgyévet követő év június 30. napjáig tart. A megállapodás időtartama alatt az Egyesület mindösszesen *13.600.000 Ft, azaz tizenhárommillió-hatszázezer forint* támogatásra jogosult.

5.2. Az Önkormányzat vállalja, hogy az 5.1. pont szerinti támogatási összeget az első támogatási időszakban (2021. július 1. - 2022. június 30.) két egyenlő részletben teljesíti átutalás útján az Egyesület 11709095-21454679-00000000 bankszámlaszámára. Az első részlet a jelen megállapodás aláírását követő 30 napon belül, a második részlet 2022. január 15. napjáig esedékes A 2022. évtől az előző támogatási időszakra nyújtott támogatás felhasználásáról készített beszámoló elfogadását követő 30 napon belül átutalás útján egy összegben teljesíti az Egyesület 11709095-21454679-00000000 számú bankszámlájára.

5.3. Egyesület az 5.1. pont szerinti támogatást a 4.1. pont szerinti ingatlan működtetéséből fakadó költségekre (ideértve: bérleti díj, közüzemi díjak, biztosítás, személyi költségek, szolgáltatások igénybevétele), továbbá a programok megvalósításának költségeire használhatja fel.

5.4. Egyesület köteles a támogatás jelen megállapodásban meghatározott időpontban történő felhasználását akadályozó bármely okról azonnal értesíteni az Önkormányzatot.

5.5. Egyesület köteles biztosítani, hogy az Önkormányzat a megállapodásban rögzített cél megvalósulását, a befejezést követően ellenőrizhesse, és minden, az ellenőrzéshez szükséges felvilágosítást és egyéb segítséget az ellenőrzésre jogosult részére megadni.

5.6. Egyesület köteles a támogatás összegét elkülönítetten kezelni és a felhasználást dokumentáló számlákat, bizonylatokat, egyéb okiratokat az Önkormányzat vagy egyéb ellenőrzésre jogosult szervek által ellenőrizhető módon kezelni és nyilvántartani.

**VI. Beszámolási kötelezettség**

6.1. Egyesület köteles az 2.1. pontban foglalt feladatok megvalósulásáról és az V. pontban meghatározott támogatás felhasználásáról a tárgyévet követő év július 31. napjáig fotódokumentációval alátámasztott szakmai beszámolót és pénzügyi elszámolást készíteni (a továbbiakban: **beszámoló**). A szakmai beszámoló tartalmazza a tárgyévben megvalósult feladatok bemutatását, különösen

* a megvalósított rendezvényeket, eseményeket, programokat, kiállításokat,
* a látogatók számát, a kedvezményben részesülők számát,
* más kerületi intézménnyel megvalósult együttműködések leírását,
* kerületi iskolákkal közösen megvalósított programokat.

6.2. A szakmai beszámolót Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága hagyja jóvá. A pénzügyi elszámolást a Polgármesteri Hivatal Humánszolgáltató Irodája ellenőrzi és hagyja jóvá. Az Önkormányzat köteles a beszámolót annak beérkezését követő 45 naptári napon belül jóváhagyni, amelybe nem számít bele a hiánypótlási felhívás esetén annak teljesítéséig eltelt időtartam. Amennyiben Önkormányzat részéről, mint megállapodásban részes fél részéről a beszámoló beérkezését követő 60 napon belül sem érkezik érdemi válasz („teljes hallgatás”) a beszámolóval kapcsolatban, abban az esetben Felek kötelezettséget vállalnak a közös megegyezéssel történő megszüntetésre a 60. napon, mint feltétel bekövetkezte.

6.3. A beszámolóval kapcsolatban egy alkalommal van helye hiánypótlásnak. A hiánypótlásra előírt határidő 15 naptári nap. Amennyiben a pénzügyi elszámolás részben vagy egészben nem fogadható el, az Önkormányzat Képviselő-testülete dönt az elszámolásról és az esetleges visszafizetési kötelezettség megállapításáról.

6.4. A pénzügyi elszámolás rendje:

1. A támogatott tevékenység megvalósításához kapcsolódó költségeket igazoló számviteli bizonylatokról a 368/2011. (XII. 31.) Korm. rendelet 93.§ (3) bekezdés szerinti tartalommal összesítőt kell csatolni.
2. Kizárólag az éves támogatási időszakban felmerült, és az elszámolási határidőig pénzügyileg kiegyenlített költségek szerepeltethetők a beszámolóban.
3. Egyesület köteles a pénzügyi elszámolás részeként, az összesítőben feltüntetett minden bizonylatról, számszaki és formai szempontból kifogástalan, az Egyesület képviseletére jogosult által hitelesített másolatokat benyújtani. Az elszámolásban szereplő eredeti bizonylatokat a megfelelő záradékkal kell ellátni:

„E bizonylat felhasználva …….. Ft összegben a VII. kerületi Önkormányzattal kötött együttműködési megállapodásban biztosított éves támogatási összeg elszámolásához.”

1. Az elszámolás részeként külön nyilatkozatot kell csatolni az általános forgalmi adó alanyiságáról, illetve a támogatáshoz kapcsolódó általános forgalmi adó levonási jogosultságáról; valamint arról, hogy a feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is – előzetesen meggyőződött.
2. A személyi jellegű kifizetésre, valamint a kétszázezer forint értékhatárt meghaladó értékű beszerzésre vagy szolgáltatás megrendelésre irányuló szerződés kizárólag írásban köthető, amelynek hitelesített másolatát csatolni kell az elszámoláshoz. Beszerzés és szolgáltatás igénybevétele esetén szerződés helyett elfogadható az írásban elküldött és visszaigazolt megrendelés is.
3. Csatolni kell a képviselő cégszerű aláírásával ellátott teljességi nyilatkozatot, amelyben az Egyesület büntetőjogi felelőssége tudatában kijelenti, hogy minden adatot az Önkormányzat rendelkezésére bocsátott, az alapbizonylatok az Egyesület elszámolási nyilvántartásában megtalálhatóak, és azok a hatályos jogszabályoknak megfelelően kerültek kiállításra, elfogadásra és ellenőrzésre.
4. Hiányos elszámolás, beszámoló nem fogadható el. A beszámoló határidejének elmulasztása vagy nem megfelelő teljesítése esetén az Önkormányzat írásban, 15 napos határidő tűzésével felszólítja az Egyesületet a kötelezettsége teljesítésére vagy a hiányok pótlására. A határidő eredménytelen eltelte esetén a 6.3. pontban foglaltak az irányadók.
5. A fel nem használt összeget az Egyesület a beszámoló benyújtásával egyidejűleg visszautalja az Önkormányzat számára.

6.5. A beszámoló elfogadásáról az Önkormányzat írásban értesíti az Egyesületet.

**VII. Titoktartás**

7.1. Egyesület kötelezettséget vállal arra, hogy jelen megállapodással összefüggésben az Önkormányzattal kapcsolatban tudomására jutott minden információt bizalmasan kezel.

7.2. Egyesület vállalja, hogy a megállapodás teljesítése során megismert üzleti titkokat másnak nem adja át, más számára hozzáférhetővé nem teszi, nyilvánosságra nem hozza.

**VIII. A megállapodás megszűnése, megszüntetése**

8.1. Jelen megállapodást a Felek közös megegyezéssel megszüntethetik.

8.2. Felek a megállapodást rendes felmondással megszüntethetik. A felmondási időnek elegendőnek kell lennie arra, hogy a Kiállítótérben elhelyezett Ötvös Mesterségtörténeti Gyűjtemény máshol való elhelyezése biztosítható legyen, erre tekintettel a felmondási idő 3-6 hónap közötti időtartamú lehet. Felek a megállapodás és bérleti jogviszony tekintetében kölcsönösen elszámolnak egymással. Rendes felmondás esetén nincs indoklási kötelezettség.

8.3. Az Önkormányzat, illetve az Egyesület a megállapodást azonnali hatállyal a következő esetekben mondhatja fel:

1. az Egyesület ellen jogerősen felszámolási eljárás indul,
2. az Egyesület a jelen megállapodásban meghatározott kötelezettségét neki felróható módon súlyosan megsértette, különösen ha valamely feladatát az Önkormányzat ismételt írásbeli felhívása ellenére nem látja el megfelelően – ezen okokból az azonnali hatályi felmondást meg kell előznie legalább egy db írásbeli (ajánlott és tértivevényes levélben történő) felhívásnak, melyben elegendő időt szükséges hagyni az Egyesület részére az esetleges jogsértés megszüntetésére,
3. az Egyesület a tevékenységére vonatkozó jogszabályokat vagy hatósági előírásokat súlyosan megsértette, mely alkalmas arra, hogy Egyesület ne lássa el jelen megállapodásban vállalt feladatait;

d) Egyesület a megállapodást azonnali hatállyal felmondhatja, amennyiben Önkormányzat pénzügyi kötelezettségeit ismételten nem teljesíti, vagy olyan tartalmi feltételeket szab, amelyek az alkotói szabadságot súlyosan sértik. Ezen okokból az azonnali hatályú felmondást meg kell előznie legalább egy írásbeli (ajánlott és tértivevényes levélben történő) felhívásnak, melyben elegendő időt szükséges hagyni az Önkormányzat részére a megegyezés lehetőségére.

8.4. Amennyiben a megállapodás valamelyik félnek felróható okból szűnik meg, úgy az felelősséggel tartozik az okozott károkért.

8.5. A megállapodás megszűnik, illetve megszüntetésre kerül, amennyiben a Kiállítóteret biztosító bérleti jogviszony megszűnik, illetve megszüntetésre kerül és az Ötvös Mesterségtörténeti Gyűjtemény elhelyezésére – jelen megállapodás keretein belül - az Egyesület nem tud helyet biztosítani a továbbiakban.

**IX. Egyéb feltételek**

9.1. A megállapodás teljesítése során a Felek az írásbeliséget kötik ki. Erre tekintettel a megállapodások, értesítések, nyilatkozatok, kiegészítések, módosítások csak annyiban hatályosak, amennyiben azokat a szerződő felek írásban teszik meg, kivéve azon kivételes eseteket, mikor az írásbeliség hiánya károsodástól óv meg vagy egyéb igazolható körülmények miatt nem lehetséges (de ezen esetekben is kötelesek a Felek az írásbeli bejelentést a veszély vagy akadály elhárultával haladéktalanul megtenni). Írásbeli alaknak a levél és az e-mail minősül.

Felek jelen megállapodás teljesítése során tett nyilatkozatai a másik fél tudomásszerzésével hatályosulnak. A Felek abban állapodnak meg, hogy tudomásul vett nyilatkozatnak tekintik az e-mail-ben elküldötteket is. A Felek rögzítik, hogy az adataikban bekövetkezett esetleges változásról kötelesek egymást haladéktalanul, de legkésőbb a változást követő nyolc napon belül értesíteni. Az értesítés elmaradása miatt bekövetkezett kárt a bejelentési kötelezettséget elmulasztó fél köteles viselni.

Felek a jelen megállapodáshoz kapcsolódó valamennyi nyilatkozatot vagy egyéb értesítést írásban igazolt személyes átadással, tértivevényes ajánlott levélben és/vagy visszaigazolt e-mailben küldenek meg egymásnak. A személyesen átadott értesítés akkor válik joghatályossá, amikor azt a címzett igazoltan átvette. A tértivevényes ajánlott postai küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (az a feladóhoz nem kereste jelzéssel érkezett vissza), az iratot – az ellenkező bizonyításáig – a postai kézbesítés második megkísérlésének napját követő ötödik munkanapon kell kézbesítettnek tekinteni. Az e-mail útján történő kézbesítés esetén a nyilatkozat vagy értesítés akkor válik joghatályossá, amikor a címzett azt igazoltan kézhez vette: arról automatikus vagy kifejezett visszaigazolás érkezett. Felek kötelezik magukat, hogy elektronikusan küldött levelekről, e-mailekről olvasási visszaigazolást küldenek az azt kérő Félnek. Email útján történő kapcsolattartás esetén kötelesek egymásnak haladéktalanul kézbesítési visszaigazolást küldeni az e-mail megérkezéséről. Amennyiben erre nem kerül sor, az e-mail elküldése időpontjában kézbesítettnek tekintik a Felek az e-mailt. Egyebekben a kézbesítés szabályaira Felek kölcsönösen elfogadják az államháztartásról szóló törvény végrehajtásáról szóló 368/2011. (XII. 31.) Korm. rendelet (Ávr.) 102/C.§ (3)-(10) bekezdés szabályait.

9.2.[[3]](#footnote-3) Felek a kapcsolattartásra az alábbi személyeket jelölik ki:

Önkormányzat részéről:

*Gyuris Gabriella irodavezető*

Humánszolgáltató Iroda

1076 Budapest, Garay u. 5.

[*Gyuris.Gabriella@erzsebetvaros.hu*](mailto:Toth.Gabriella@erzsebetvaros.hu)

1/462-3327

Egyesület részéről:

Nemes Krisztina

1089 Budapest Bláthy Ottó u.6-8. I./117.

[nekszoe@gmail.com](mailto:nekszoe@gmail.com)

70/913-5122

9.3. Felek megállapodnak, hogy jelen megállapodás célja nem szerzői vagy egyéb jogvédelem alá eső mű(vek) létrehozása. Abban a nem várt esetben, ha jelen megállapodás keretében ilyen jellegű tevékenységet kell ellátnia az Egyesületnek vagy szerzői vagy egyéb jogvédelem alá eső mű kerül létrehozásra, Felek megállapodnak, hogy a szerzői vagy egyéb jogvédelem alá eső eredménytermékek (továbbiakban: **Művek**) vonatkozásában a Művek vagyoni értékű jogai mind időbeli, mint térbeli korlátozásmentesen, térítésmentesen az Egyesületet illetik.

9.4. A Felek a közöttük felmerülő vitás kérdéseket elsősorban egyeztetéssel kísérlik meg eldönteni, amennyiben ez nem vezet eredményre, a Pesti Központi Kerületi Bíróság illetékességét kötik ki.

9.5. Bármely nem szerződésszerű teljesítés jogi fenntartás nélküli elfogadása nem értelmezhető joglemondásként azon igényekről, amelyek a Felet a szerződésszegés következményeként megilletik.

9.6. **Vis maiornak** tekintik a Felek különösen, nem kizárólagosan: a háború, felkelés, radioaktív esemény, tömeges megbetegedés, járvány, természeti katasztrófa, szélsőséges időjárási események. Egyesület vis maior esetén jogosult az Ötvös Mesterségtörténeti Gyűjtemény látogatását felfüggeszteni határozatlan időre. Az Egyesület saját hatáskörben szervezi meg a programjait. Emellett Egyesület minden tőle telhetőt megtesz, hogy esetleg online formában folytassa tevékenységét, amennyiben lehetséges. Egyebekben, amennyiben Vis maior következtében a jelen megállapodás keretében a megállapodásban foglaltak teljes mértékben lehetetlenülnének, ebben az esetben Felek kikötik a Ptk. 6:179.§ és 6:180.§-t, a teljesítés lehetetlenülésére vonatkozó rendelkezéseket, azzal, hogy mindkét Fél viseli a saját költségét; azzal, hogy vis maior esetén egyik fél sem felelős.

9.7. Jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény, a Magyarország helyi önkormányzatairól szóló 2011. évi CLXXXIX. törvény, az egyesülési jogról, a közhasznú jogállásról, valamint a civil szervezetek működéséről szóló 2011. évi CLXXV. törvény rendelkezései az irányadók.

9.8. Jelen megállapodás mellékletei jelen megállapodás mindenkori elválaszthatatlan mellékletét képezik:

1.sz. Melléklet: - minimum szakmai vállalások

2.sz. Melléklet: - látványterv, átalakítási terv

Felek a jelen megállapodást, annak áttanulmányozása, értelmezése és megértése után, mint akaratukkal mindenben egyezőt írják alá. Jelen megállapodás négy darab mindenben megegyező, eredeti példányban készült.

Budapest,

|  |  |
| --- | --- |
| ………………………………………….. | ………………………………………….. |
| Önkormányzat  **Budapest Főváros VII. kerület**  **Erzsébetváros Önkormányzata**  Képviseli: Niedermüller Péter polgármester | **Nemesfémművesek és Kapcsolódó Szakmák Országos Egyesülete**  Képviseli: Borbély Zoltán elnök |
|  |  |
| Jogilag ellenőrizte: |  |
|  |  |
| ……………………………… |  |
| Tóth János  jegyző |  |
|  |  |
| Pénzügyi ellenjegyző: |  |
|  |  |
| ……………………………… |  |
| Nemes Erzsébet  gazdasági vezető |  |

1. Módosította a megállapodás 1. sz. módosítása [↑](#footnote-ref-1)
2. Módosította a megállapodás 1. sz. módosítása. [↑](#footnote-ref-2)
3. Módosította a megállapodás 1. sz. módosítása [↑](#footnote-ref-3)