1. sz. melléklet: **Környezeti zaj, és rezgésterhelési határértékek a belső-erzsébetvárosi állapotok tükrében – tanulmány + kivonatok az akusztikai szakvéleményből**

A környezeti zaj- és rezgésterhelési határértékek megállapításáról szóló 27/2008. (XII. 3.) KvVM-EüM együttes rendelet (27/2008-as rendelet) szerint az „üzemi és **szabadidős zajforrások**”**zajterhelési határértékei éjszaka (22 óra és 6 óra) között „nagyvárosias beépítésű” lakóterületen 45 db**. **Lakóingatlanon belül, lakószobában 30 db**. A környezeti zaj és rezgés elleni védelem egyes szabályairól szóló 284/2007. (X. 29.) Korm. Rendelet (Zajrendelet) 10. § (1) bekezdése alapján egyébként zajkibocsátási határérték megállapítására van szüksége többek között a vendéglátóhelyeknek is, amelyek akár „szabadidős zajforrást” szeretnének üzemeltetni (gy.k. a zeneszolgáltatás is idetartozik), ebben a környezetvédelmi hatóság jár el.

 A határérték megállapítása nem egyszerű, a 27/2008-as rendelet 5. §-a adhat kiindulópontot, illetve a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII. 18.) KvVM rendelet (93/2007-es KvVM rendelet), egyébiránt a különféle zajkibocsátási határérték egy-egy konkrét vendéglátóhelyre vonatkozóan közérdekű adatnak számítanak. A határérték megállapításánál fontos fogalom még a Zajrendeletben meghatározott **hatásterület** (**a környezeti zajforrás vélelmezett hatásterülete a környezeti zajforrást magába foglaló telekingatlan és annak határától számított 100 méteres távolságon belüli terület**”) , ami a belvárosban jellemzően a zajtól védendő épületeket, a környező lakóingatlanokat érinti. A legtöbb esetben **a zajkibocsátási határértékeknek az épületek védendő homlokzata előtt 2 m-re (illetőleg a nyílászárótól „általában 2 m-re”), a padlószint felett 1,5 m magasan kell teljesülniük**.  Tehát egy vendéglátóhely „szabadidős zajkibocsátásából”, zeneszolgáltatásából származó zaj nagyon leegyszerűsítve a hatásterületén lévő lakóépületnél az egyes lakások esetében kívül, az ablaktól 2 m-re **nem haladhatja meg a 45 decibelt a legnagyobb zajterhelést adó fél órában**(a 27/2018-as rendelet 2. § (2) bekezdés b) pontja szerint).

A valóságban a helyzet jóval bonyolultabb, Belső-Erzsébetvárosban alig 0.7 km²-es területen található rengeteg – **200, 24 órán túl nyitva tartó – szeszes italt kiszolgáló, zeneszolgáltatást nyújtó szórakozóhely esetén a hatásterületeknél nyilvánvalóan átfedés van, sok helyen alig néhány m-re vannak egymástól a vendéglátóhelyek (Gozsdu Udvar, Madách Imre út, Kazinczy utca stb.)**, a zajkibocsátási határérték megállapításánál a hatásterület több tényezőtől függ, úgy, mint a Zajrendelet 2. § l) pontjában meghatározott **háttérterheléstől** („a környezeti zajforrás hatásterületén a vizsgált forrás működése nélkül, de a forrás típusának megfelelő zajterhelés”). Az utcai tömeg, vagy a vendégek által okozott zajtól függetlenül is, józan ésszel végiggondolva, ilyen mennyiségű, és ennyire szűk területre koncentrálódott kocsma esetén szinte elképzelhetetlen, hogy ne lépjék át a megállapított zajkibocsátási határértékeket, de a gyakorlatban ez úgy működik, hogy minél többen vannak a helyen belül, annál hangosabb a zene is. Az Önkormányzat jegyzője által a 25/2020. (VI.25.) önkormányzati rendelet alapján a 24 és 6 óra közötti külön nyitvatartási engedélyekről vezetett nyilvántartása szerint (2024. február 26-ai adat) a **Belső Erzsébetváros területén található szórakozóhelyek össz. kapacitása (azaz, ha egyidejűleg mind tele lennének) 21000 fő fölött van**, és ez a szám teraszok, partyhostelek nélkül értendő.

A nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2012-es módosítása után a szórakozóhelyekről kiszoruló dohányosok nagy számban tartózkodnak a közterületen a kocsmák közelében, ott vannak a helyek között folyamatosan vonuló, ordítozó részeg, garázda csoportok egész éjjel. **Ha csak 5%-os kihasználtsággal működnének a helyek, az is ezres nagyságrendű tömeget jelent**, az egyik romkocsma (társ)tulajdonosa, már évekkel ezelőtt is napi 4000 vendégről tett említést (a – hivatalosan 580 fős befogadóképességű szórakozóhely esetén), és ez csak egy vendéglátóhely a több százból, nem nehéz kikövetkeztetni, hogy mekkora tömeg lehet jelen az utcákon (is), és ez önmagában milyen hangerővel járhat, ráadásul egyes szórakozóhelyek csúcsidőben előfordulhat, hogy több embert engednek be, mint ami a hivatalos befogadóképességben szerepel, emellett figyelembe kell venni még a helyek zeneszolgáltatását, a taxikat (dudálás, zenélés), kisebb (de nem elhanyagolható) mértékben a túlárazott sütőport, majoránnát fogalmazók, lányokat futtatók autóiból áradó basszust, illetve a motorzajt, a riksákat (üvöltő utas és/vagy zene), a tömegtartózkodásra szolgáló ingatlanban található, ezres befogadóképességű (rom)diszkók környékét, ahol a bejáratnál több száz fős sorok várnak a bejutásra egy átlagos hétvégén, a teraszokon beszélgető, vagy üvöltöző vendégeket.

Elképesztő zajterhelésnek van kitéve Budapest legkisebb, legsűrűbben beépített és lakott kerületének mintegy harmadrésze, arról nem is beszélve, hogy a **szűk utcákon ezek a hangok felerősödnek**:

„A földfelszín hatása erősen függ a talaj minőségétől. Beton, ill. a gyárak környékén a döngölt földfelület által okozott „hanggyengülés” -3 dB (azaz erősödés lép fel), míg pl. a fűvel borított talaj esetében az erősen frekvenciafüggő hanggyengülés széles tartományban változhat.

**Az épületek fala jó hangvisszaverő felületként viselkedik.** Ennek megfelelően a „gyengülés” értéke -3 dB, azaz **erősödés lép fel**.”

(Forrás: Bozóki Zoltán: Zaj és rezgésvédelem)

A zajtérképről, illetőleg a mérési eredményekből nem lehet minden kétséget kizáróan megállapítani, hogy az adott vendéglátóhely zeneszolgáltatásából, az érkező, vagy távozó, esetleg kint cigarettázó, ordítozó vendégeiktől, a nagyobb helyek esetén a taxiktól avagy mindezekből együttesen származik a zaj, utóbbira jó példa lehet az ELLÁTÓház (2021-től Stifler Ház), a stag partyk, a nyitott ajtónál kiáramló hangos zene, illetőleg a számtalan taxi, vagy a riksák mélynyomója egyaránt komoly zajszennyezést okoz, ami meg is látszik a számokon, 2017-2018-ban is bőven **70 db fölötti** átlag éjjeli zajszinttel.

**Részletek a 2017. évi, az Önkormányzat megrendelésére készült akusztikai szakvéleményből**

Készítette: Zsilinszky János zaj- és rezgésvédelmi szakértő

A vizsgálat célja: intézkedési terv javaslattétele, Belső-Erzsébetváros utcai zajszintjének vizsgálata

A vendéglátóhelyek környezetében az általános utcai zajok mérése, vizsgálata, elemzése

Több száz vendéglátóhely, „nagyobb részük” 22 óra után is nyitva tart.

„Éjszaka: jellegzetes „mulatós” városrész képét mutatja a környék, a vendéglátók nagyobb része 22 óra után is nyitva van, jelentős az utcai dohányzó emberek, valamint a gyalogos forgalom verbális hangokozása, valamint egyéb más forgalom, kerékpáros zenés riksa, sörbicikli „autó” hangoskodó vendégekkel.”

Légmozgás: szélcsend MTV 5812 típ. műszerrel mérve

Hőmérséklet: 13-17 °C, derült, száraz idő

Berendezés:

SVAN 945A Sound Analyzer 8046 gysz. zajanalizátor percíziós integráló zajszintmérő, 6 m mikrofon-tartórudazat, 9m mikrofon-toldókábel

Kalibrálás:

CEL 282/2 CLASS IL gysz: 4/07022654 akusztikus hitelesítő

Szabványok:

MSZ 18150-1:1998 A környezeti zaj vizsgálata és értékelése

Irányadó jogszabályok:

A környezeti zaj- és rezgésterhelési határértékek megállapításáról szóló 27/2008. (XII. 3.) KvVM-EüM együttes rendelet

A zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII. 18.) KvVM rendelet

A környezeti zaj és rezgés elleni védelem egyes szabályairól szóló 284/2007. (X. 29.) Korm. rendelet (a továbbiakban: Zajrendelet)

Éjszakai zajok:

2017. aug. - október között hétvégén a szórakozóhelyek környezetében zajmérés, 2-3 alkalommal visszatértek, hétvégén, csütörtök-péntek-szombati napokon 23 óra és 3 óra között

Az éjszakai mérések az utcán tartózkodó, gyalogosan közlekedő, dohányzó emberek, valamint egyéb zajokozásoktól származtak

Megállapított eredmények LAM 45-74 dB között

A vizsgálati eredmények közül csak két helyszínen állapítottak meg 45 dB értéket, 156 mérési pont

Csendes helyek (45-50 dB): 8 db

Mérsékelten zajos helyek (50-55 dB): 11 db

Közepesen zajos helyek (55-60 dB): 23 db

Zajos helyek (60-70 dB): 112 db

Nagyon zajos helyek (70 dB fölött): 2 db (LÄRM (10 m)): 73.8 dB, Liebling (10 m): 74.2 dB – az Instant-Fogas részei)

**Részletek a 2018. évi, az Önkormányzat megrendelésére készült akusztikai szakvéleményből**

Készítette: Zsilinszky János zaj- és rezgésvédelmi szakértő (Védett Környezet Kft. MMK 01-1342 SKV-1.4/2013)

A vizsgálat célja: intézkedési terv javaslattétele, Belső-Erzsébetváros utcai zajszintjének vizsgálata

A vendéglátóhelyek környezetében az általános utcai zajok mérése, vizsgálata, elemzése

Több száz vendéglátóhely, „nagyobb részük” 22 óra után is nyitva tart.

„Éjszaka: jellegzetes „mulatós” városrész képét mutatja a környék, a vendéglátók nagyobb része 22 óra után is nyitva van, jelentős az utcai dohányzó emberek, valamint a gyalogos forgalom verbális hangokozása, valamint egyéb más forgalom, kerékpáros zenés riksa, sörbicikli „autó” hangoskodó vendégekkel.” Belső-Erzsébetváros városközponti, nagyvárosias beépítésű VK-VII/2 és VK-VII/15 övezeti besorolású.

Berendezés:

NTi Audio AG XL2 típusú ingegráló zajszintmérő, 600000335 gysz. zajanalizátor, preciziós integráló zajszintmérő, 6 m mikrofon tartórudazat, 9 m mikrofon-toldókábel

CEL 282/2 CLASS IL kalibrátor 4/07022654 gysz. akusztikus hitelesítő

Akusztikai szakvélemény száma:

VK/091-Sz/2018

Hitelesítés: Lelovics György meteorológus

Éjszakai zajok:

2018. aug 10. - nov. 3. között utcai zajok, lakóépületek belső udvarán is, alkalmanként 10-15 perces mérési idő, 23 óra és 3 óra között, 150 mérési pont, zavaró zajok esetén a mérést felfüggesztették

Változó zaj, domináns jelleggel az utcán tartózkodó emberek verbális zajongása

Mérsékelten zajos helyek (50-55 dB): 7 db

Közepesen zajos helyek (55-60 dB): 10 db

Zajos helyek (60-70 dB): 87 db

Nagyon zajos helyek (70 dB fölött): 4 db (Doblo (7 m): 72.5 dB, Dob utca 20. Deep Burger (3 m): 72.3 dB, HiVE / ELLÁTÓház (5 m): 72.5 dB, Telep (3 m): 69.7 dB)

Belső udvari mérések:

Dob utca 14. I/32. Rico Bar (Gozsdu): 67 dB

Kertész utca 32. III/5. La Bodeguita: 72 dB

Holló utca 8. Blue Bird: 64 dB

Dob utca 32. udvar, Kőleves kert: 45 dB

Kazinczy utca 12. udvar, Szimpla Kert: 45 dB

Dohány utca 58-62. IV. em. VERITAS VINEBAR: 56 dB

Legzajosabb a La Bodeguita, mintegy 27 dB-lel haladja meg az éjszakai LTH = 45 dB határértéket

Távolság (m) Érték (dB)

Csendes helyek (45-50 dB):

Füge Udvar 10 47.3

UdvarRom 10 45.4

Mérsékelten zajos helyek (50-55 dB):

Made In Pub 5 54.8

Grandio Party Hostel 5 53.2

Zegzug 10 51.4

Dohány utca 51. utcai zaj - 53.4

Közepesen zajos helyek (55-60 dB):

Basic Bar 15 58.2

Vittula 15 56.1

Filo Bar 5 57.9

Coxx 5 56.7

Dzss 30 55.8

Wesselényi u. 40. utcazaj - 58.7

Pivo 15 58

Kakas (Károly körút 23.) 2 58.8

Pajta 7 68.1

Rumbach S. u. 3. utcai zaj - 56.2

Rumbach S. u. 7. utcai zaj - 57.6

Klauzál-Kis Diófa sarok utcai zaj - 57.4

Kakas Plusz 5 59.9

BRKLYN 5 58.1

Mika Tivadar Mulató (ZENE!) 10 58.8

Doboz ? 55.7

SARK 5 58.3

Legfelsőbb Beeróság (Síp utca 3.) 20 59.3

London Pub 10 56.4

Zajos helyek (60-70 dB):

Ördög Katlan 20 60.7

Black Dog Pub 15 61.2

Síp utca 27. utcai zaj - 61.9

Kárpit 30 62.3

Blokk 5 66.3

Start 5 63.6

Hummus Falafel 10 69.3

Karaván 5 68.8

Kazimír 5 63.4

Robot 10 64.7

Fogasház 20 64.3

Instant 40 64.6

Instant „2” 10 64.9

Liebling 10 64.7

Gozsdu Udvar 3 67.7

Ziccer! Sport Pub (Dohány u. 28.) 10 61

Salvatore Extra (Erzsébet körút) 5 62.1

4-es 6-os Wesselényi 15 62.1

4-es 6-os ? 67.7

Routin Bar (Erzsébet körút) 5 68.6

Salvatore Bar (Erzsébet krt.) 2 65.6

EPIC Bar (Holló utca 9/b) 10 64.7

Taboo 10 65.4

Léhűtő 10 64.2

Szimpla Kert 5 61.7

Központ 15 60.2

SARK 2 15 62.7

Buborék (Wesselényi u. 32.) 15 65.3

Nagyon zajos helyek (70 dB fölött)

Doblo (Dob utca 20.) 7 72.5

Deep Burger (Dob u. 20.) 3 72.3

HiVE / ELLÁTÓház (Dob u. 19.) 5 72.5