|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Döntés civil szervezetek részére nyújtott támogatások elszámolásának méltányosságból történő elfogadásáról - Partners Hungary Alapítvány kérelme, TÉR12 Egyesület kérelme

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

**I.**

A 2023. évben a **civil szervezetek programjainak támogatására kiírt pályázat** keretében a Képviselő-testület 209/2023. (VI.21.) határozata alapján (előterjesztés 1. sz. melléklete) a **Partners Hungary Alapítvány** (a továbbiakban: Alapítvány) **1.200.000 Ft** összegű támogatásban részesült az erzsébetvárosi óvodákban dolgozó segítő szakemberek részére szervezett alternatív konfliktuskezelési módszerek elsajátítását segítő képzés és konferencia megvalósítására. A vonatkozó támogatási szerződés, valamint az annak mellékletét képező támogatási kérelem és költségterv az előterjesztés 2. mellékletét képezi.

Az Alapítvány pályázati költségvetésében a dologi kiadás soron (számlás kifizetéssel) tervezte a képzést és konferenciát megvalósító trénerek díját 1.144.080 Ft összegben. Ezen kívül 55.920 Ft összegű személyi jellegű kifizetést kívánt felhasználni a képzésért felelős munkatárs munkabérére.

A támogatás felhasználásáról szóló elszámolásában jelezte (előterjesztés 3. melléklete), hogy jobbára olyan trénereket tudtak megbízni a feladattal, akik nem voltak számlaképesek, így megbízás keretében tudták elszámolni a díjukat. Ennek következtében a személyi jellegű kifizetések soron 593.149 Ft-ot kívánnak elszámolni.

A támogatási szerződés 11. pontja rögzíti, hogy amennyiben a Támogatott nem tudja teljesíteni a támogatási szerződésben vállalt kötelezettségét, a támogatási szerződés, ideértve az elfogadott költségtervet is, kizárólag a támogatási időszak időtartama alatt – a támogatott erre irányuló írásos kérelmére – egy alkalommal módosítható. A módosítási kérelem legkésőbb a támogatási időszak lejártát megelőző 30. napig nyújtható be. A határidő elmulasztása jogvesztő.

A támogatási szerződés 6.5. pontja értelmében a pályázati költségvetésben meghatározottaktól eltérően, a megvalósítás során a működési kiadásokon belül az egyes fősorokon (Anyagköltségek, Szolgáltatások, Személyi jellegű kifizetések) akkor megengedett a többlet felhasználás, ha egyik költségvetési fősor értéke sem haladja meg 20 %-nál nagyobb mértékben az elfogadott költségtervet. Ettől eltérő felhasználás esetén kérni kell a Támogató engedélyét a fentiekben ismertetett módon. Az Alapítvány 2023. november 30. napjáig élhetett volna a módosítási igény bejelentésének lehetőségével, azonban ezt nem tette meg.

Az Önkormányzat által nyújtott támogatások felhasználására meghatározott szigorú szabályok célja az, hogy a támogatott szervezetek valóban arra használják fel a kapott támogatást, amelyre az igényüket benyújtották. Az új rendelkezések bevezetése óta elmondható, hogy az elszámolások a korábbi évekhez képest jóval pontosabbak és rendezettebbek, amely az Önkormányzat gazdálkodását is átláthatóbbá teszi, azonban előfordulhatnak olyan esetek, amikor a támogatott rajta kívül álló okok - esetleg figyelmetlenség - miatt e szigorú feltételeket nem tudja teljesíteni, azonban a pályázati célt maradéktalanul megvalósította. Az ilyen esetekben méltánytalan lenne a támogatott szervezettel szemben, ha az elszámolást nem fogadná el az Önkormányzat.

Ennek érdekében az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet 8. § (7) bekezdése lehetőséget ad a támogatott számára, hogy „*amennyiben a támogatási célnak megfelelően, a támogatási időszak alatt használta fel a támogatás összegét, azonban az elszámolás formai vagy tartalmi követelményeinek teljes mértékben nem tudott eleget tenni, megfelelően alátámasztott indokkal méltányossági kérelmet nyújtson be az elszámolás elfogadására, amely alapján a szakiroda javaslata alapján a döntéshozó dönt az elszámolás elfogadásáról vagy elutasításáról.”*

Az Alapítvány esetében a Képviselő-testület volt a döntéshozó a Magyarország helyi önkormányzatairól szóló 2011. évi CLXXXIX. törvény 42. § 4. pontjára tekintettel.

Az Alapítvány az elszámolásában kérelmezte az eltérés elfogadását az indokok ismertetésével együtt (előterjesztés 3. melléklete). Az elszámolásból megállapítható, hogy a tréneri díjakra elszámolni kívánt költségeket tartalmazta a pályázat költségterve, a program megvalósult, így **a Humánszolgáltató Iroda javasolja, hogy a Partners Hungary Alapítvány 2023. évi civil program pályázata keretében benyújtott elszámolásában 593.149 Ft-ot személyi jellegű kifizetésként a Képviselő-testület fogadjon el a tervezett 55.920 Ft helyett.**

A Képviselő-testület hatáskörétaz államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet 8. § (7) bekezdése alapozza meg.

**II.**

A 2023. évi erzsébetvárosi **irodalmi ösztöndíj programhoz kapcsolódó eseménysorozat** lebonyolítására a **TÉR12 Egyesületet** kérte fel Önkormányzatunk, amelyre vonatkozóan egyedi támogatás keretében **3.625.000 Ft** összegű támogatást nyújtottunk. A támogatási szerződés az előterjesztés 4. mellékletét képezi.

Az Egyesület a programot sikeresen megvalósította, azonban a támogatás felhasználásáról szóló elszámolás ellenőrzésekor megállapításra került, hogy 8 darab számla kiállítása a támogatási szerződésben meghatározott támogatási időszakon (2023.08. 21. – 2023. 11. 30.) túl, 2023. december folyamán történt. (előterjesztés 5. melléklete)

A támogatási szerződési 6.1. b) pontjában rögzített elszámolási szabályok szerint **csak olyan költséget igazoló bizonylatokat lehet elszámolni, amelyeken a teljesítés és a kiállítás dátuma a támogatási időszakba esik és a támogatott program megvalósításához közvetlenül kapcsolódik.**

A szerződés értelmében ezek a számlák nem fogadhatóak el, amelyek 1.238.074 Ft visszafizetési kötelezettséget keletkeztetnek az Egyesület számára.

A Humánszolgáltató Iroda által kiküldött hiánypótlási felhívásra az Egyesület elnöke az előterjesztés 6. mellékletét képező kérelmében leírta, hogy a számlák késői kiállításának oka részben az ő mulasztása, részben a partner szervezet késői reakciója volt. Kérelméhez csatolta valamennyi számla kiállítójának nyilatkozatát arra vonatkozóan, hogy az általuk kiállított számla az Egyesület által szervezett Erzsébetvárosi Irodalmi Ősz programsorozatban való részvételhez kapcsolódik. Az Egyesület elnöke a fentiek alapján kérte az elszámolás részeként a 8 db számla méltányosságból történő elfogadását.

Bár az Egyesület részére nyújtott támogatás nem tartozik az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet hatálya alá, azonban a benyújtott szakmai beszámoló és a pénzügyi elszámolás részeként benyújtott megbízási szerződések igazolják, hogy a támogatási cél, azaz az irodalmi ösztöndíjhoz kapcsolódó programsorozat megvalósult, ezért **javaslom, hogy a Képviselő-testület méltányosságból fogadja el az elszámolás részeként a támogatási időszakon kívül eső számlákat.**

Kérem a Tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

„A”

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a Partners Hungary Alapítvány 2023. évi programpályázata elszámolásával kapcsolatos méltányossági kérelméről**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy a **Partners Hungary Alapítvány** **méltányossági kérelmének helyt ad** és a részére a 2023. évi civil szervezetek programjainak támogatására kiírt pályázat keretében nyújtott támogatásához benyújtott elszámolás részeként **593.149 Ft-ot személyi jellegű kifizetésként** elfogad.

**Felelős:** Niedermüller Péter polgármester

**Határidő**: 2024. április 24.

„B”

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a Partners Hungary Alapítvány 2023. évi programpályázata elszámolásával kapcsolatos méltányossági kérelméről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a **Partners Hungary Alapítvány** részére a 2023. évi civil szervezetek programjainak támogatására kiírt pályázat keretében nyújtott támogatás elszámolásához benyújtott méltányossági kérelemnek nem ad helyt az **593.149 Ft összegű támogatás személyi jellegű kifizetés elfogadására vonatkozóan**.

**Felelős:** Niedermüller Péter polgármester

**Határidő**: 2024. április 24.

**II.**

„A”

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a TÉR 12 Egyesület részére nyújtott támogatás elszámolásával kapcsolatos méltányossági kérelméről**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy a **TÉR 12 Egyesület méltányossági kérelmét elfogadja** és általa az Erzsébetvárosi Irodalmi Ösztöníjhoz kapcsolódó 2023. évi programsorozat megvalósítása érdekében nyújtott támogatás elszámolásához benyújtott, a támogatási időszakon túl kiállított számlákat az elszámolás részeként elfogadja.

**Felelős:** Niedermüller Péter polgármester

**Határidő**: 2024. április 24.

„B”

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata a TÉR 12 Egyesület részére nyújtott támogatás elszámolásával kapcsolatos méltányossági kérelméről**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy a **TÉR 12 Egyesület méltányossági kérelmét nem fogadja el,** melyetaz Erzsébetvárosi Irodalmi Ösztöníjhoz kapcsolódó 2023. évi programsorozat megvalósítása érdekében a részére nyújtott támogatás elszámolásához nyújtott be, a támogatási időszakon túl kiállított számlák elfogadására vonatkozóan.

**Felelős:** Niedermüller Péter polgármester

**Határidő**: 2024. április 24.

Budapest, 2024. április 5.

Szücs Balázs

alpolgármester

Mellékletek:

1. melléklet: a Képviselő-testület 209/2023. (VI.21.) határozata
2. melléklet: Partners Hungary Alapítvánnyal kötött támogatási szerződés
3. melléklet: Partners Hungary Alapítvány kérelme
4. melléklet: TÉR12 Egyesülettel kötött támogatási szerződés
5. melléklet: TÉR12 pénzügyi elszámolásának bizonylati összesítője
6. melléklet: TÉR12 Egyesület kérelme és nyilatkozatok