|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat az Erzsébetváros Építési Szabályzatáról szóló 25/2018. (XII.21.) önkormányzati rendelet (EÉSZ) módosítására – egyes fogalomdefiníciók kiegészítésére, a rendelet egyes részeinek pontosítására, a jogharmonizáció maradéktalan megteremtésére

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Kerületünk közigazgatási területére vonatkozóan az Erzsébetváros Építési Szabályzatáról szóló 25/2018. (XII.21.) önkormányzati rendelet (a továbbiakban: EÉSZ) van érvényben. Az EÉSZ kapcsán a fogalomdefiníciók *(mint pl. udvarméret, építményszintek, szintmagasság)* kiegészítése, a tárgyi rendelet egyes előírásainak pontosítása *(parkológép használatának szabályozása),* illetve a jogharmonizáció *(EÉSZ és ETKR felülvizsgálata)* igénye merült fel, így a módosítás szükséges.

A tárgyi építési szabályzatról szóló rendelet módosítására vonatkozó eljárás lefolytatása a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Kormányrendelet (a továbbiakban: 419/2021. Korm. rendelet) VIII. fejezetében foglalt egyeztetési és elfogadási eljárási szabályok szerint történt, egyszerűsített egyeztetési eljárással.

A tárgyi rendelet módosítása során véleményezési, záró szakasz került lefolytatásra.

Erzsébetváros Önkormányzata Képviselő-testületének 17/2017. (VI.22.) önkormányzati rendelete rendelkezik a partnerségi egyeztetés szabályairól (továbbiakban: Partnerségi rendelet). A Partnerségi rendelet 2. § (4) bekezdése alapján *„a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv és a településképi rendelet egyeztetési eljárása során a Partnerek tájékoztatása az egyeztetési eljárás módjától függően az alábbi táblázatban meghatározottak szerint történik”.*

A táblázat szerint a településrendezési eszközök (pl. EÉSZ) készítése és módosítása esetén előzetes tájékoztatási kötelezettség nincs, azonban az előírás szerint Budapest Főváros VII. kerület Erzsébetváros Önkormányzata Képviselő-testülete (a továbbiakban: Képviselő-testület) 339/2023. (XI.15.) határozatával az EÉSZ alátámasztó javaslat tartalmáról szóló főépítészi feljegyzést elfogadta.

Az EÉSZ módosításának eljárásában - az egyes tervek, illetve programok környezeti vizsgálatáról szóló 2/2005. (I.11.) Kormányrendelet (a továbbiakban: KR) 3. melléklet II.1. pontja alapján - kötelezően részt vevő, a környezet védelméért felelős szervek megkeresésre kerültek annak tárgyában, hogy szükségesnek tartják-e a környezeti hatásvizsgálatot.

A Képviselő-testület 10/2024. (I.24.) határozatával elfogadta az EÉSZ módosítása kapcsán a környezet védelméért felelős szervek által véleményezett, és összesített szakmai véleményeket.

Véleményezési szakasz:

A 419/2021. Korm. rendelet 62.§ (1), valamint (3) bekezdése szerint:

*„(1)* *A településtervet, a kézikönyvet, a településképi rendeletet és azok módosításait a polgármester az elfogadás előtt az E-TÉR felületen egyeztetési eljárásban véleményezteti*

*a) a 11. melléklet szerinti érintett államigazgatási, önkormányzati és egyéb szervekkel (a továbbiakban együtt: véleményezésre jogosult szerv) és*

*b) a lakossággal, érdekképviseleti, civil és gazdálkodó szervezetekkel, vallási közösségekkel (a továbbiakban együtt: partnerek).”*

*„(3) Az (1) és (2) bekezdés szerinti tervet a polgármester .pdf/A formátumban tölti fel az E-TÉR egyeztetési felületére. A kezdeményezés a dokumentumok hiánytalan feltöltésével válik érvényessé.”*

Fentiek alapján az EÉSZ módosítás kapcsán a 419/2021. Korm. rendelet 62. § (1) bekezdés a) és b) pontja szerint a véleményezők és partnerek megkeresése megtörtént.

A 419/2021. Korm. rendelet 64. § (6) bekezdés a) pontja alapján: „(6) *Azt a véleményezésre jogosult szervet, amely a) az egyeztetési eljárás során véleményét határidőn belül nem tölti fel az E-TÉR által biztosított digitális egyeztető felületre, az adott eljárási szakaszban kifogást nem emelő véleményezőnek kell tekinteni.”*

A Partnerségi rendelet és a 419/2021. Korm. rendelet 62. § (1) bekezdés b) pontja alapján a véleményezési szakaszban a partnerségi egyeztetés 2023. december 4-i kezdettel az Önkormányzat honlapján, a Hivatal hirdetőtábláin és az Erzsébetváros Újságban, valamint a https://lechnerkozpont.hu/oldal/e-ter Elektronikus Térségi Tervezést Támogató Rendszer (a továbbiakban: E-TÉR) digitális egyeztető felületen megtörtént.

Tárgyi rendelet módosítása kapcsán, a 419/2021. Korm. rendelet 65.§ (3) bekezdése szerint, a partnerek véleményének megismerésének céljából 2024. január 31-re az önkormányzat polgármestere lakossági fórumot hívott össze. (A meghívó a kitűzött időpontot 5 nappal megelőzően közzétételre került az önkormányzat honlapján, közterületi hirdetőfelületein.) A lakossági fórumon szóban, illetve az azt követő 5 napon belül írásban partnerségi vélemény nem érkezett.

Fentiek alapján a partnerségi véleményezési szakasz lezárásra került.

Záró szakasz:

A 419/2021. Korm. rendelet 68. § (2) bekezdés c) pontja alapján „*a záró szakaszban kötelező egyeztető tárgyalást tartani a záró szakasz kezdeményezésétől számított 10 napon belül, amelyre az állami főépítész meghívja a 11. melléklet szerinti szerveket és fővárosi településterv esetében az érintett fővárosi kerületi önkormányzatot*” …

Az állami Főépítész 2024. március 4.-ére kitűzte az egyeztető tárgyalást, amely megtartásra került. Az egyeztető tárgyalásra a 419/2021. Korm. rendelet 68. § (2) bekezdés c) pontja alapján a 11. melléklet szerinti szervek és fővárosi településterv esetében az érintett fővárosi kerületi önkormányzat meghívásra kerültek.

Az egyezetető tárgyaláson készült jegyzőkönyvben az Állami Főépítész összefoglaló véleménye az alábbi volt: „*összefoglalva megállapítható, hogy a tervezet jóváhagyandó részével kapcsolatban jogszabályon alapuló észrevétel nem maradt fenn. A jelenlévők a tervezettel kapcsolatban észrevételt nem tesznek, az ÚjR. előírásainak figyelembevételével az egyeztető tárgyalást lezárja. Az elkészült kiegészített agyag megküldését követően adható záró szakmai vélemény.”* (az előterjesztés 1. melléklete - jegyzőkönyv)

Az Állami Főépítész a jegyzőkönyvet az egyeztető tárgyalást követően 3 napon belül feltölti az E-tér-be. A jegyzőkönyvben rögzített módosításokat a polgármester nevében eljáró tervező a rendelet-tervezeten átvezeti és a módosított rendelettervezetet feltölti az E-tér-be.

A 419/2021. Korm. rendelet 68. § (2) bekezdés d) pontja alapján „*a záró szakmai véleményt az állami főépítész az egyeztető tárgyalást – vagy amennyiben az egyeztető tárgyaláson elhangzottak alapján módosításra van szükség, a módosított tervezet feltöltését – követő 5 napon belül adja ki.*” (az előterjesztés 3. melléklete – záró szakmai vélemény).

A 419/2021. Korm. rendelet 67. § (9) bekezdése alapján: „*Az önkormányzat a településterv elfogadásáról a záró szakmai vélemény ismeretében dönt.*”

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Fentiek alapján kérem a Tisztelt Képviselő-testületet, hogy a rendelettervezetet elfogadni szíveskedjen.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének az Erzsébetváros Építési Szabályzatáról szóló 25/2018. (XII.21.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendeletmódosítás a társadalomra pozitív hatást fejt ki, hiszen az épített környezet minősége és a szabályozás átláthatósága javul. A módosítások gazdasági, költségvetési vonzattal nem járnak.

1. **A jogszabály környezeti és egészségügyi következményei**

A jogszabály környezeti és egészségügyi pozitív következménnyel jár. A terület környezeti állapota javul.

1. **A jogszabály adminisztratív terheket befolyásoló hatásai**

A rendeletmódosítás többlet adminisztratív feladattal nem jár.

1. **A jogszabály megalkotásának szükségessége, a jogalkotás elmaradásának várható következményei**

A jogharmonizáció és a fejlődésre irányuló intézkedés az érintett lakosság védelmére szolgál azzal, hogy átláthatóbb, ügyfélbarátabb ügyintézést segít elő. A rendeletmódosítás esetleges elmaradásával a jogharmonizáció nem érvényesül maradéktalanul.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás alkalmazására a Főépítészi és Vagyongazdálkodási Irodán a személyi, szervezeti és tárgyi feltételek biztosítottak. A rendeletmódosítás nem jár pénzügyi vonzattal.

Budapest, 2024. április 08.

Niedermüller Péter

polgármester

Mellékletek:

Előterjesztés 1. melléklete: jegyzőkönyv

Előterjesztés 2 melléklete: jelenléti ív

Előterjesztés 3. melléklete: záró szakmai vélemény

Rendelettervezet az Erzsébetváros Építési Szabályzatáról szóló 25/2018. (XII.21.) önkormányzati rendelet módosítására, és annak melléklete