**A Budapest Főváros VII. kerület Erzsébetvárosi Önkormányzat Képviselő-testületének**

**…/2024. (IV……) önkormányzati rendelete**

**Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II. 18.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva, a társasházaknak nyújtható felújítási támogatásról szóló 7/2016 (II.18.) önkormányzati rendelet módosításáról a következőket rendeli el:

1. §

Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II.18.) önkormányzati rendelet (a továbbiakban: Ör.) 1 alcíme a következő 2/B. §-sal egészül ki:

*„2/B.§*

*Az Önkormányzat pályázat útján támogatást nyújt a tetőtér beépítéssel-, és/vagy emeletráépítéssel és tetőtér beépítéssel érintett társasházak részére a társasházak – az új beépítéssel nem érintett – osztatlan közös tulajdoni hányadát érintő teherhordó és nem teherhordó épületszerkezetekre, épület részekre vonatkozó felújítási munkák elvégzése céljából.”*

2. §

Az Ör. a következő 3/B. §-sal egészül ki:

*„3/B. §*

1. *A tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázat kiírásának időpontjáról Erzsébetváros Önkormányzata Képviselő-testületének Pénzügyi és Kerületfejlesztési Bizottsága (a továbbiakban: Bizottság) dönt, az aktuális évi költségvetési rendelet kihirdetését követő ülésén.*
2. *A tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázatot, a helyben szokásos módon ki kell hirdetni. A teljes pályázati anyagot az önkormányzat honlapján közzé kell tenni az elfogadást követő 3 napon belül. A tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázat lényeges tartalmi elemeit az önkormányzat hivatalos lapjának következő számában meg kell jelentetni.*

3. §

1. Az Ör. 5. § (1) bekezdése helyébe a következő rendelkezés lép:

*„(1) A 2. §, a 2/A.§ és a 2/B. §-okban meghatározott munkákra az egyes társasházaknak nyújtható együttes támogatás összegének mértékét és formáját a pályázati kiírásban kell szabályozni.”*

1. Az Ör. 5. §-a a következő (2b) bekezdéssel egészül ki:

*„(2b) A 2/B. §-ban meghatározott építési felújítási munkák szükségességét a pályázati kiírásban meghatározott és részletezett dokumentumokkal lehet igazolni.”*

(3) Az Ör. 5. § (3) bekezdése helyébe a következő rendelkezés lép:

*“(3) A 2.§, a 2/A.§ és 2/B.§-okban meghatározott munkák támogatására kiírt felhívásra beérkezett pályázatokat a kiírásban szereplő határidőn belül el kell bírálni, a hiánypótlás az ügyintézési határidőt megszakítja.”*

4. §

Az Ör. 6. §-a helyébe a következő rendelkezés lép:

*„6. §*

*Felhatalmazást kap a Pénzügyi és Kerületfejlesztési Bizottság a mindenkori költségvetési rendeletben biztosított keretösszeg erejéig, illetve a tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázat esetén a parkolóhely-megváltásból származó bevétel mértékig, valamint jelen rendeletben foglalt rendelkezésekkel összhangban:*

*a) a 2. §, a 2/A § és a 2/B §-okban meghatározott pályázatok kiírására,*

*b) a 2. §, a 2/A § és a 2/B §-okban meghatározott pályázati kiírások részletes tartalmának és elbírálási szempontjainak meghatározására,*

*c) a 2. §, a 2/A § és a 2/B §-okban meghatározott pályázat benyújtási határidejének és helyének meghatározására,*

*d) a 2. §, a 2/A § és a 2/B §-okban meghatározott pályázathoz kötelezően csatolandó dokumentumok (tervek, igazolások, nyilatkozatok) meghatározására,*

*e) a támogatás formájának megállapítására (visszatérítendő vagy vissza nem térítendő kamatmentes támogatás és ennek százalékos arányának meghatározására),*

*f) a támogatás visszafizetési módjának és határidejének megállapítására,*

*g) a beérkező pályázatok elbírálására,*

*h) a pályázóknak nyújtandó támogatásról való döntés meghozatalára,*

*i) szerződésszegés esetén a szerződés egyoldalú felmondására.*

*A Pénzügyi és Kerületfejlesztési Bizottság a mindenkori gázszolgáltató által hitelt érdemlő módon sikertelen tömörségi nyomáspróba miatt a szolgáltatásból kizárt társasházak által benyújtott, el nem bírált pályázat esetén – a gázszivárgásból eredő balesetveszély elhárítása érdekében – a d) pont szerinti igazolások, nyilatkozatok (különös tekintettel a társasház kérelme-, hozzájáruló nyilatkozata, a pályázati munkára vonatkozó elfogadott költségvetés, annak fedezetének meglétét igazoló pénzintézeti igazolás, továbbá a mindenkori gázszolgáltató gázszolgáltatásból történő kizárását igazoló dokumentum) megléte esetén megállapíthatja a pályázat érvényességét, további dokumentumok benyújtásától eltekinthet.”*

**5. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024. …………………..napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth János**

**jegyző**

**Általános indokolás**

A Képviselő-testület kifejezte szándékát arra vonatkozóan, hogy a tetőtér beépítéssel-, és/vagy emeletráépítéssel és tetőtér beépítéssel érintett társasházak – *a bővítés során a beruházó által nem felújítandó* - osztatlan közös tulajdonban lévő épületrészeinek felújítására vonatkozóan további pályázati lehetőséget kíván biztosítani. Ennek keretén belül támogatni kívánja azon kerületi társasházakat, amelyek bővítéséhez az építtető az Önkormányzattal parkolóhely-megváltási megállapodást kötött, és a megváltás összege az Önkormányzatnak megfizetésre került.

A rendelet módosításának elfogadása esetén nyílik meg a lehetőség a Képviselő-testület által támogatott tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázatkiírására.

**Részletes indokolás**

**1.-4. §**

A rendelet rendelkező részében csak a társasházi felújítási és az energiahatékonysági és klímavédelmi pályázat szabályai szerepeltek, így annak kiegészítése szükséges. A tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázatra vonatkozó részletes szabályokat tartalmazza.

**5. §**

A rendelet hatályba lépésének időpontjáról rendelkezik.