|  |
| --- |
| **Budapest Főváros VII. kerület Erzsébetváros Önkormányzata**  **Runda Margit ERöMŰVHÁZ Nonprofit Kft. ügyvezetője** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:**  Javaslat az ERöMŰVHÁZ Nonprofit Kft. 2023. évi szakmai és egyszerűsített éves beszámolójának elfogadására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Önkormányzata a közművelődési feladatok ellátását a 100%-os tulajdonában lévő ERöMŰVHÁZ Nonprofit Kft.-vel (a továbbiakban Társaság) kötött közszolgáltatási szerződés útján biztosítja.

A közszolgáltatási szerződés VII. 5-6. pontja alapján az ERöMŰVHÁZ Nonprofit Kft. a tárgyévet követően köteles az Önkormányzat részére szakmai beszámolót és pénzügyi elszámolásként, mint 100 %-os önkormányzati tulajdonban álló gazdasági társaság, egyszerűsített éves beszámolót és könyvvizsgálói jelentést készíteni.

A *határozati javaslat* *1. számú mellékletét* képezi az ERöMŰVHÁZ Nonprofit Kft. 2023. évi tevékenységéről szóló szakmai beszámoló, *2. számú mellékletét* képezi a Társaság egyszerűsített éves beszámolója és mellékletei.

A szakmai beszámoló tartalmazza a megvalósult programokat időbeli sorrendben, ezt követően a közművelődési alapszolgáltatások szerinti csoportosításban részleteztük az elmúlt évi tevékenységünket, a beszámoló utolsó részében pedig bemutatjuk a gyűjteményekkel kapcsolatos feladatellátásunkat.

Az elmúlt egy év munkjának eredményeképp elmondható, hogy megerősítettük a Házaink törzsközönségét, de egyúttal ki is szélesítettük a célközönséget. A programjainkat nemcsak kerületi lakosok látogatják, hanem a környező kerületben élők is, és sikerként éljük meg, hogy egyre nagyobb a fiatal látogatók száma.

A tavalyi évben újabb lépést tettünk afelé, hogy a K11 Erzsébetváros kulturális bázisává válhasson, a látogatók igényeit figyelembe véve és új utakat keresve bővült a programkínálatunk, számos program- és workshop sorozat indult el, amelynek köszönhetően nőtt a visszajáró közönségünk köre. Annak érdekében, hogy a programok közötti időszakban is örömmel töltsenek el időt az ide látogatók, fejlesztettük a Központ dekorációját, valamint létrehoztunk egy közösségi könyves polcot is. A megvalósult programok igen széles körűek, a filmklub, a kvíz estek, a könnyű- és komolyzenei programok, az önképző workshopok, a családi, az intergenerációs programok és tehetségkutató verseny mellett 2023-ban nagy hangsúlyt helyeztünk a magyar irodalom bemutatására és az olvasás népszerűsítésére. Ennek keretében irodalmi estek, zenés-irodalmi programok, irodalmi-pszichológiai események, írói workshopok, könyvbemutatók, irodalmi kvízek és a magyar versek köré szerveződő előadások is szerepeltek programkínálatunkban.

Az Erzsébetvárosi Zsidó Történeti Tárban új sorozatot indítottunk, amelyben a zsidóság mellett a másságról és közéleti aktualitásokról is szó esik, emellett rendszeresen tartottunk városi sétákat, gasztro workshopot, a zsidóság kultúrájáról és történelméről szóló előadásokat, továbbá helyet adott kiállításoknak, koncerteknek is. A feladatellátásunk 2023. szeptember 1. napjától azonban módosult, az Erzsébetvárosi Zsidó Történeti Tár már nem a Társaságunk részeként végzi tevékenységét.

A Hernád Házban többféle programmal igyekeztünk nyitni a közönség felé, változó érdeklődés mellett. A tapasztalatok azt mutatták, hogy a hely profiljának megfelelően specializálni kell a programkínálatot, így az irány 2023-ban már kialakult, a mozitörténettel, technikatörténettel és a fotózással kapcsolatos programok voltak a legnépszerűbbek.

A Róth Miksa Emlékház és Gyűjteményben tovább folytatódott az állomány digitalizálása, a MuseuMap közgyűjteményi hálózat platformján 300 műtárgy szerepel, emellett fogadtuk a kutatókat és gyakornokokat. A 2021-ben elindult közösségi múzeumi stratégiának köszönhetően a múzeum látogatószáma az elmúlt két évben megháromszorozódott, mind az egyéni, mind a csoportos látogatásoknak köszönhetően. A legnépszerűbb programok 2023-ban is a művészetterápiás események, az épület- és várostörténeti séták és az élő történelem programok voltak.

A Társaság Felügyelő Bizottsága a 2./2024. (03.06.) sz. határozatával 2024. március 6-án véleményezte és elfogadásra javasolta az éves beszámolót, valamint a könyvvizsgálói jelentést. A Felügyelő Bizottság határozata az *előterjesztés mellékletét* képezi.

Az egyszerűsített éves beszámoló adatai alapján a Társaságunk mérlegfőösszege 2023. december 31-ei fordulónapra 152.484.000 Ft. Adózás előtti eredménye 328.000 Ft, az adózott eredménye 323.000 Ft.

A Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 15. § (2) bekezdés f) pontja alapján a Képviselő-testület dönt a gazdasági társaságok számviteli törvény szerinti éves beszámolójának jóváhagyásáról.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (IV.24.) határozata az ERöMŰVHÁZ Nonprofit Kft. 2023. évi tevékenységéről szóló szakmai beszámolójának és egyszerűsített éves beszámolójának elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az ERöMŰVHÁZ Nonprofit Kft. közszolgáltatási szerződésen alapuló 2023. évi tevékenységéről készült **szakmai beszámolót** a határozat 1. számú melléklete szerint elfogadja.
2. az ERöMŰVHÁZ Nonprofit Kft. 2023. évi egyszerűsített **éves beszámolóját** a határozat 2. számú melléklete szerint az alábbi adatokkal elfogadja:

Mérlegfőösszeg: 152.484.000,- Ft

Adózás előtti eredmény: 328.000,- Ft

Adózott eredmény: 323.000,- Ft

1. felkéri Az ERöMŰVHÁZ Nonprofit Kft. ügyvezetőjét, hogy gondoskodjon a társaság 2023. évi beszámolójának közzétételéről és letétbe helyezéséről.

**Felelős:** Runda Margit ügyvezető

**Határidő**: 1-2. pont tekintetében: 2024. április 24.

3.pont tekintetében: 2024. május 31.

Budapest, 2024. április 3.

Runda Margit

ERöMŰVHÁZ Nonprofit Kft. ügyvezetője

Mellékletek:

Előterjesztés melléklete: 2/2024. (03.06.) sz. Felügyelő Bizottsági határozat

Határozati javaslat melléklete:

1. sz. melléklet: 2023. évi szakmai beszámoló
2. sz. melléklet: 2023. évi egyszerűsített éves beszámoló