|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. április 24 - ei**

**rendes ülésére**

**Tárgy:** Javaslat a Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II. 18.) önkormányzati rendeletének módosítására, a parkolóhely-megváltásból származó bevételt érintő pályázati lehetőség biztosítása érdekében

**Készítette:**

Törőcsik Attila

irodavezető-helyettes

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A Képviselő-testület 2023. szeptemberében döntött arról, hogy a tetőtér beépítés és emeletráépítés miatt szükséges parkolóhely megváltásból keletkező díjbevétel egy meghatározott részét társasházi támogatásként kívánja felhasználni. A díjbevétel felhasználásához szükséges pályázati kiírás előkészítése során felülvizsgálatra kerültek a kapcsolódó hatályos önkormányzati rendeletek.

Jelenleg Budapest Főváros VII. Kerület Erzsébetváros Önkormányzata Képviselő-testületének (a továbbiakban: Képviselő-testület) **a társasházaknak nyújtható felújítási támogatásról szóló 7/2016. (II.18.) önkormányzati rendelete** (a továbbiakban: rendelet) van hatályban.

A hatályos rendelet módosításával nyílik meg a Képviselő-testület által támogatott tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázat kiírásának lehetősége.

A parkolóhely megváltásokból származó díj felhasználása miatt Budapest Főváros VII. Kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet (továbbiakban: Parkolórendelet) módosítása is szükséges, amely rendeletmódosítás önálló napirendi pontként készült el.

A tetőtér beépítéssel-, és/vagy emeletráépítéssel és tetőtér beépítéssel érintett társasházak részére szóló felújítási pályázat támogatási keretösszege változó, mivel a pályázat benyújtásának tervezett feltétele, hogy az érintett társasházat bővítő építtető a megváltás összegét – a pályázat benyújtását megelőzően - az Önkormányzat fizetési számlájára megfizesse.

A parkolóhely-megváltás iránti kérelmekről a Parkolórendelet értelmében továbbra is a Pénzügyi és Kerületfejlesztési Bizottság dönt.

Jelen előterjesztéssel a Társasházak további pályázati lehetőségét segíti elő az Önkormányzat, amelynek hatásaként a kerületi épületállomány mind szerkezeti, mind esztétikai állapotának javulása várható.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Fentiek ismeretében kérem a Tisztelt Képviselő-testületet az előterjesztés megtárgyalására, valamint a rendelet-tervezet elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II. 18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendeletmódosítás a társadalomra nézve pozitív hatást fejt ki, mivel az épített környezet minősége, az ingatlanok szerkezeteinek állapota várhatóan javulni fog. A pályázatra vonatkozóan a szükséges pénzügyi fedezet a parkolóhely-megváltásra vonatkozó szerződés megkötését követően befizetendő megváltás díjából biztosított.

1. **A jogszabály környezeti és egészségügyi következményei**

A rendeletmódosítás pozitív környezeti és egészségügyi következménnyel jár, az épületszerkezetek jókarbantartásának biztosításával mind szerkezeti, mind esztétikai szempontból javulás, esetleges balesetveszélyes helyzet elkerülése várható.

1. **A jogszabály adminisztratív terheket befolyásoló hatásai**

A rendeletmódosítás elfogadásával az adminisztratív feladatok jelentős növekedése várható, melyet a Polgármesteri Hivatal erre kijelölt Irodája lát el.

1. **A jogszabály megalkotásának szükségessége, a jogalkotás elmaradásának várható következményei**

A fejlődésre irányuló intézkedés az érintett lakosság érdekét szolgálja azzal, hogy a lakóingatlanok épületszerkezeteinek megújulásával azok állékonysága, élettartama megnövekszik, az épületek állagának javulása az ingatlanok értékét növelheti.

A rendeletmódosítás elmaradása az Önkormányzatra nézve negatív következménnyel nem jár, jogsértést nem okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás elfogadása esetén annak alkalmazására a Polgármesteri Hivatal erre kijelölt Irodáján a személyi, szervezeti és tárgyi feltételek biztosítottak. A pénzügyi feltételek a költségvetési rendeletben biztosítottak.

Budapest, 2024. április 09.

Niedermüller Péter

polgármester

**Melléklet**: Rendelettervezet a társasházaknak nyújtható felújítási támogatásról szóló 7/2016. (II.18.) önkormányzati rendelet módosítására