|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2024. április 24 - ei

rendes ülésére

**Tárgy:**  Javaslat emléktábla felállítására Pallagi János tiszteletére

**Készítette:**

Kohári Edit

civil referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló 20/2021. (III.17.) önkormányzati rendelet szabályozza (a továbbiakban: Rendelet). A Rendelet 4. § (1) bekezdése szerint emléktábla állításához a Képviselő-testület előzetes hozzájárulása szükséges.

*„2. § (1) E rendelet alkalmazásában:*

a) Emléktábla:*kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

**Pallagi János**

Tábla szövege:

***E házban élt 1961-től haláláig***

***Pallagi János***

***(1922-2013)***

***Liszt-díjas hegedűművész,***

***az Állami Hangversenyzenekar koncertmestere,***

***a Zeneakadémia professzora***

***Állíttatta:***

***a család, Erzsébetváros Önkormányzata,***

***Nemzeti Filharmonikusok, Hubay Jenő Társaság***

***2024***

Háttér:

Pallagi János 1922. október 3-án született a VII. kerületi Izabella utcában. Hegedű tanulmányait a Székesfővárosi Zeneiskolában kezdte Zipernovszky Máriánál, majd a Zeneakadémián Zetureczky Edénél 1946-ben szerzett művészdiplomát. Bár Zatureczky Ede őt jelölte utódjául a Zeneakadémián, mégis önként Győrben kezdte működését (1946-1965), ahol előbb szakközépiskolai majd főiskolai szinten tanított, illetve a Győri Filharmonikusok koncertmestere volt. A győri évek után párhuzamosan először a Bartók Béla Zeneművészeti Szakközépiskolában, majd a Liszt Ferenc Zeneművészeti Főiskola Tanárképző tagozatán, végül a Zeneakadémia professzoraként nevelte a hegedűs generációkat. 1972 és 1982 között Ausztriában tanított. Gyakran lépett fel szonáta- és kamaraesteken is. 1957-ben Liszt-díjjal tüntették ki, 1961-ben kapott meghívást az Állami Hangversenyzenekar koncertmesteri posztjára, amit 1981-ig töltött be. Tagja volt a Magyar Kodály Társaságnak.

1961-től haláláig (2013) az Erzsébet körút 56. I. emelet 5. szám alatt élt családjával.

Helyszín:

Erzsébet körút 56.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás az előterjesztés mellékletében található. A társasház beleegyező nyilatkozatát, közgyűlési határozatát az előterjesztés melléklete tartalmazza. Az emléktábla felállításának várható költsége – a mellékletben található árajánlat alapján - 285.000,- forint + ÁFA, melyre a fedezet az Önkormányzat költségvetésében az „5707 Rendezvények, stratégiai feladatok” cím „Emléktáblák” során rendelkezésre áll.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására, valamint támogassa az emléktábla felállítását!

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (IV.24.) határozata emléktábla elhelyezésével kapcsolatos döntés meghozataláról Pallagi János tiszteletére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy **Pallagi János** tiszteletére emléktáblát állíttat a VII. kerület Erzsébet körút 56. szám alatti épület homlokzatán, és felkéri a Polgármestert a szükséges intézkedések megtételére.

**Felelős**: Niedermüller Péter polgármester

**Határidő**: 2024. június 30.

Budapest, 2024. március 27.

**Szücs Balázs**

alpolgármester

Előterjesztés mellékletek:

1. számú melléklet: Társasházi hozzájárulás, közgyűlési határozat

2. számú melléklet: Örökösök nyilatkozata

3. számú melléklet: Táblaterv

4. számú melléklet: Árajánlat

5. számú melléklet: Főépítészi hozzájárulás

6. számú melléklet: Ajánlás – Hubay Jenő Társaság

7. számú melléklet: Nyelvhelyességi állásfoglalás